Маънавиятнинг чегараси борми? Маънавиятсизликни-чи? - Страница 3 - uForum.uz\n19.02.2012 12:26 #21\nСообщение от Alishersbox\nШу тегишли карорни аник номини, № ва кабул килинган кунин берсангиз иложи булса.\n2-3 авлод алмашиши керак\nкамчиликлар узидан узи йуколиб кетади.\nБу ҳақда Давлат тили Қонунларини кўришингиз керак.\nЎз бошлаган ишимизни ўзимиз тугатишимиз керак, "келажак авлодларга озод ва обод ватан қолдирайлик".\nКамчиликлар ҳеч қачон ўз ўзидан йўқолмаган ва йўқолмайди.\nМусиқа ва пул сочиш масаласига келсак, бошқа бир саҳифада форумдошлар европа маданияти ҳақида суҳбат олиб боришаяпти ва энди ўзингиз тасаввур қилингчи, қайси европа залида мана шундай соғлиқга зара мусиқа чалинишини ва мана шундай пул қистирилишини. Шундан кейин европа маданиятига қаршиларнинг фикрларини эшитса бўлади.\n19.02.2012 12:40 #22\nИсмимиз, фамилиямиз бир вақтлари русийзабон кишилар томонидан хато, ғализ ёзилган бўлса буни мана Мустақилликнинг 20 йилдан кўп вақт бўлишига қарамасдан тўғрилаб олмаймиз.\nАвваломбор, сиздан хужжатни кутиб коламиз.\nМасалага яна икки маълумот. Одамнинг исми фамилияси паспортида кандай ёзилса, бошка хужжатларда хам АЙНАН худди шундай ёзилиши шарт. Бу исбот талаб килмайди. Шундан келиб чикиб, хох матбуот булсин, хох ТВ, хох диплом, бошка хужжату маълумотнома-ю, тавифномалар ва барча бошка хужжатлар хато билан ёзишга МАЖБУР. Мисол учун, Паспорт буйича Арип ёзилган одамга Ориф деб диплом берсангиз, сизнингча бу одамда келажакда муаммо булиши мумкин-ми, йук-ми?\nИккинчиси, менга нима учун бу хужжат кизик булди (аввал эшитмаган эканман)? Бу норматив хужжатда асосий коидалар билан биргаликда, аввал куйилган исмларни алмаштириш хакида процедура хам курсатилган булиши керак. Бу эса жуда чигал масала. Алмаштириш учун нима хужжатлар талаб килиниши хам ёзилиши керак.\nЯна бувимга кайтайлик, 1928-30 оралигида тугилганлар, Жанубий Козогистон вилоятида. Мисол учун оталарининг исмини узгартирмокчилар. Энди улар номларига берилган тугилганлик хакида маълумотнома керак. Узокка боришнинг хожати йук. Кимда паспорт олгандан тугилганлик хакида маълумотнома сакланиб колган?\nЛекин бундан кейин, барча олинган хужжатлар (мактабдан шаходотнома, олий таълимдан диплом ва б.) хам алмаштирилиши керак. Агар кимдир Россияда, Украинада укиган булсачи? Хозирги кунда у ерларга бориб (бир кунда битадиган иш эмас), алмаштириш жуда мушкул (процедура ва моддий томондан).\n19.02.2012 13:26 #23\nМуммонинг ечими паспортни ўзгартиришдан бошланади. Қолган ҳужжатлар паспорт асосида тан олинади. Қолганлари (Но проблем).Мен ҳам ўз паспортимни ўзгартирганман, Диплом Махмуд ёзилган, бу билан у тан олинмайди дегани эмас.\nПоследний раз редактировалось Mahmud Jurat; 19.02.2012 в 13:28.\n19.02.2012 13:26 #24\nХурматли сухбатдош, сизни хаётда билмаганлигим сабабли, куйидаги ёзишмани агар нотугри кабул килсангиз, олдиндан узр сурайман. Менинг фикримча, буюклар этганидек, бахсда хакикат тугилади.\nМен сиздан тегишли хужжатлар аник номини айтиб утишингизни сурагандим. Хукукщунослар тили билан айтганда, сиз "отсылочная норма"ни келтириб куйдингиз холос.\nАгар аник билсангиз ва номини (№,сана) келтириб ута олсангиз яхши буларди. Акс холда бу аравани курук олиб кочиш дейилади.\nМен уз навбатда 1995 йил 21 декабрда 167-I сон билан кабул килинган конунни урганиб чикдим. 15 моддада шундай дейилади: "Ўзбекистон Республикасида яшовчи шахслар, ўз миллатидан қатъи назар, ўз исмини, ота исми ва фамилиясини миллий-тарихий анъаналарга мувофиқ ёзиш ҳуқуқига эгадирлар.".\nЛекин кай тарзда буни амалга ошириш керак? Бу мухим савол.\nБу фикрнинг айни шу масалага кандай алокаси бор? Масала буйича жавоб берсангиз.\nАгар сизга одамларнинг "бир вақтлари русийзабон кишилар томонидан хато, ғализ ёзилган " исм-фамилияси "келажак авлодларга озод ва обод ватан колдиришга" тускинлик килаётган булсангиз, "кўп йиллар давомида матбуотда эълон қилинган исм ва фамилиялардан энг ғализларини йиғиб юриш" баробарида шу муаммони хал килиш учун аник таклифларни ОАВга чикишга нима тускинлик килди?\nБу хакда хеч ким бахс килмаяпти. Лекин шунака камчиликлар борки, уни илдизи анча чукур, ва кичик вактда уни ечимини топлмаганлигидан нолиш нотугри. Бу муаммо рус империясининг Узбекистонга кириб келганидан бошланганидан хабарингиз бор. 20 йил бу жуда киска муддат.\nШу аснода, Африка мамлакатларига каранг. Мустакиллига эришганига биздан куп вакт утган булсада, халигача Франция билан боглик жойлари бор (кучада махаллий тил билан биргаликда француз тили, одамларнинг нотугри исм-фамилияси ва б.)\nМусиқа ва пул сочиш масаласига келсак ... энди ўзингиз тасаввур қилингчи, қайси европа залида мана шундай соғлиқга зара мусиқа чалинишини ва мана шундай пул қистирилишини. Шундан кейин европа маданиятига қаршиларнинг фикрларини эшитса бўлади.\nШундай согликка зарар мусика ва пул сочиш масаласи - яна олдин айтган гапимга кайтаман. Узбекистон ва Европа ва б. ривожланган мамлакатларни солиштириш нотугри.Улар ривожланиш тарихига бир назар солинг. Улар юзлаб йиллар давомида мустакил булишган. Яна кайтараман солиштириш нотугри. Тенг тенги билан дейилади-ку халкимизда.\n19.02.2012 13:33 #25\nМуммонинг ечими паспортни ўзгартиришдан бошланади. Қолган ҳужжатлар паспорт асосида тан олинади. Қолганлари (Но проблем).\nНима асосда? Асосни курсатиб бера оласизми?\nКанака килиб олдин паспортида Арип ёзилган исмли одам, паспортини Орифга алмаштириб, узининг чет элдаги партнерига мен уша Арип деб тушунтира олади.\nПроблема (муаммо) айни шу ерда бошланади.\n19.02.2012 13:43 #26\nОдамнинг исми фамилияси паспортида кандай ёзилса, бошка хужжатларда хам АЙНАН худди шундай ёзилиши шарт. Бу исбот талаб килмайди. Шундан келиб чикиб, хох матбуот булсин, хох ТВ, хох диплом, бошка хужжату маълумотнома-ю, тавифномалар ва барча бошка хужжатлар хато билан ёзишга МАЖБУР.\nОртиқов эмас Артиков, деб ёзилган бўлса, тўғри, Сиз айтганча ёзилади, лекин Артыков, деб ёзилган бўлса-чи? Демак алифбони қўшимча ҳарфлар билан бойитишимиз керак эканда. Юртбошимизни ўзбек тилида битилган матнда Ислом Абдуғаниевич, рус тилида битилган матнда эса Ислам Абдуганиевич, деб атаймиз. Лекин у кишининг ҳам паспорти битта холос-ку?! Бу масалада ишхонамда мунозаралар тез-тез бўлиб туради. Менинг исмим, ота исмим, фамилиям ҳам совет вақти ФҲДЁсида «а» ҳарфи ноўрин қўлланилиб Шакир Закирович Далимов, деб ёзилган. Бироқ мен Давлат тили ҳақидаги Қонуннинг 15- моддасида берилган ҳуқуқдан фойдаланиб, ўз исмим, ота исмим ва фамилиямни тўғри ёзиб юравераман. Расмий ҳужжатларда эса паспортимда қандай ёзилган бўлса, шундай ёзишади. Тегишли ҳужжатлар ана шу тарзда ёзилиб, тақдим этилганига қарамай, юртбошимизнинг Фармонида исмим, ота исмим ва фамилиям айнан ўзим ёзиб юрганимдай чоп этилганини кўриб, қувончимнинг чеки бўлмаган.\n15-модда. Ўзбекистон Республикасида яшовчи шахслар, ўз миллатидан қатъи назар, ўз исмини, ота исми ва фамилиясини миллий-тарихий анъаналарга мувофиқ ёзиш ҳуқуқига эгадирлар.\n19.02.2012 13:44 #27\nтаклифларни ОАВга чикишга нима тускинлик килди?\nБу хакда хеч ким бахс килмаяпти. Лекин шунака камчиликлар борки, уни илдизи анча чукур, ва кичик вактда уни ечимини топлмаганлигидан нолиш нотугри.\nҚонунни тўғри топгансиз, у орқали бу муаммони ечса бўлади. Паспорт бўлимига бориб паспортингиз нотўғри ёзилгани ҳақида ариза берасиз ва улар мана шу қонун асосида сизга паспортингизни тўғрилаб беришлари шарт. Мен ўзгартирганман, шу қонун асосида.\nБаҳслашмаяпман, энг бўлмаганда ечими борларини ечиб турайлик. Айтайлик тўйга борганда пул қистиришдан ўзимизни тийайлик.\nМатбуотга бу масалада сизга ҳам чиқиб кўришга маслаҳат берган бўлардим. У лавозимларда ишлаётган редакторлар сизнинг ва менинг ака укаларим бўлади. Қолган гапни ўзингиз тушуниб оларсиз.\nФикрингиз тўғри, солиштирмайлик, илгарилаб кетганларга интилайлик. Ҳасад билан эмас, ҳавас билан яшайлик.\n19.02.2012 14:14 #28\nБизнинг оилада бериладиган тарбияга кура, биз томондан утказиладиган туй базмларида пул сочиш (тугрироги, сочмаслик хакида) олдиндан айтиб куйилади айрим одамларга одатда 1 ёки 2та одам. Аксарият катнашувчиларга айтиш хам шарт эмас - улар пул сочишмайди.\nБу хабарингиз бирдан купрок маънода ёзилган. "Сизга хам" деганингиздаги хам сузи кайси маънода ишлиталган? Маслахатни хам менга беряпсизми, ёки масалани шу кунгача ОАВга ёритгансиз, менга хам тавсия этмокдасиз.\nРедакторларнинг мендан катта кичиклигини нима алокаси бор? Мени редактор "ака укаларим" йук. Агар кучма маънода булса нима демокчисиз бу билан? Тугрисини айтсам, "колгани"ни тушуниб олишим кераклигини тушунмадим. Нима у "колган гап"?\nТегишли ҳужжатлар ана шу тарзда ёзилиб, тақдим этилганига қарамай, юртбошимизнинг Фармонида исмим, ота исмим ва фамилиям айнан ўзим ёзиб юрганимдай чоп этилганини кўриб, қувончимнинг чеки бўлмаган.\nБуни эшитиб жуда хурсанд булдим. Демак, муз жойидан кучган.\nБу бошка гап. 100% кушиламан. Шуни сизга етказмокчи эдим.\nБизнинг жамиятда доимо Европа ёки АКШ ва б. ривожланган мамлакатлар билан солиштиришади. Бу нотугри. Менинг фикримда Осиё Аждархолари, ёки бошка киска муддат ичида ривожланган мамлакатлар билан солиштириш тугри булади.\n19.02.2012 14:19 #29\nНима деб уйлайсиз миллий-тарихий анъаналарга нималар киради?\n19.02.2012 14:26 #30\nМасалан, муайян ҳудуднинг туб жой халқи бир-бирининг исмини ўз анъаналарига мос келадиган тарзда ёзиши (чақириши, айтиши) киради.


Душман ичимизда… « Ўзбекистон Халқ Ҳаракати\n07 October 2017 - 8:00\nБаҳром ювиниб чиққанда, Катя дастурхон тузаган, бир нималарни пиширишга улгурганди.\n– Бирпасда шунчасига улгурдингми, қизил шапкачанинг чечан қўзичоғи?\n– Боғини сўраганингизча, узумини енг, жаноб бўри! – деди унга Катя.\nУлар овқатлангач, суҳбатлашиб, чой ичиб ўтирдилар.\n– Баҳром, Нозима Муниснинг ишларига аралашмаганинг маъқул! – деди Катя. – У барибир қамалади. Ҳаммаси бошидан режалаштирилган!\n– Уни, ловуллаб турган олов ичида қолдириб қочолмайман-ку! – деди Баҳром. – Ҳар қандай ҳолатда бирга бўламан дея унга ваъда берганман!\n– Ваъдангга вафо қилиб, бирор нима ўзгартира олганингда бошқа гап эди. Қўлингдан ҳеч нима келмайди. Ўзингни ҳам қўшиб қамайдилар. Сўқир парвонадек ёниб турган тандирга калла ташламоқчимисан? Ундан кўра вазиятни тўғри баҳолашга уриниб кўр. Нозима Мунис муқаррар қамалади, қамалгач, уни олиб чиқиш осон кўчади. Пул бўлса, йўли кўп!\n– Кошки у ҳам сенга ўхшаб фикрласа. Мени хиёнатчига, сотқинга чиқаришларини истамайман!\n– Фидойилик кўрсатиш учун қамалиш шарт эмас. Ўзинг ўпқон оғзидасан, унга қандай ёрдам бермоқчисан? Бутун хавфсизлик ташкилотларига қарши, битта ўзинг жангга кирмоқчимисан? Улар Амира Кимё билан Саидмат Соттини шунчаки ем қилдириб қўймайдилар!\n– Хўп, нима қил дейсан? – деди унинг боши қотиб.\n– Келган жойингда тўхтаб, фикр қил, бошингни ишлат. Аслида муаммо бу ишларда эмас, уни тузум келтириб чиқаряпти. Битта Нозима Мунис қамоқдан қутилиб, Амира Кимё ва Саидмат Сотти қамалгани билан ҳеч нима ўзгармайди. Ўша саҳна, ўша театр, ўша томошабинлар, актёрлар алмашаверадилар… Барчаси илгаригидек ўз йўлида давом этаверади. Умр жуда қисқа. Уни бўладиган ишларга бағишлаш керак. Қонунлар устида бош қотириш, иллатларнинг илдизларини излаш лозим. Фуқаровий давлатни барпо қилиш учун жангга кириш вақти етди. Ноҳақликка сиёсий йўллар билан қарши туришнинг минг битта усули бор!\n– Тўрт юз йилдан буён яшаётган тузумни ўзгартиш менга қолиптими? Мустабидларнинг сеҳри-жодусидан тирноғигача заҳарланган халқни ғафлат уйқусидан уйғотиб бўладими?!\n– Бошни ишлатса, ҳаммасини эпласа бўлади. Бунинг учун иллатларни келтириб чиқарган сабабларни ўрганиш ва кучларни бирлаштириш лозим. Душман ичимизда, ичимиздаги душманнинг бошини янчиш учуш омилкорлик зарур…


Қирғизистондаги конда йирик кўчки содир бўлди | Qalampir.uz\nҚирғизистондаги конда йирик кўчки содир бўлди\nОлам\t15 Сентябрь 21:58 4478\nҚирғизистоннинг Норин вилоятидаги Қора-Кече кўмир конида кўчки юз берди. Маълумотларга кўра, кўчки ҳажми 900 минг куб метрни ташкил этади. Жароҳатланганлар ва қурбонлар йўқлиги айтилмоқда. Бу ҳақда мамлакат Транспорт ва йўл вазирлиги хабар берди.\nКўчки Дийкан-Қора-Кече автойўлининг 37-километрида юз берган. Тоғ жинслари Қора-Кече дарёси ўзанини тўсиб қўйган, электр узатиш линияларини ағдарган ва ушбу участкадаги йўл ҳам тўсилиб қолган. Жумгал тумани фуқаро муҳофазаси комиссияси қарори билан йўлнинг ушбу қисми ёпилган.\n“Ҳозирда тупроқ массаси Қора-Кече дарёсига тушмоқда. Кўчки оқибатларини бартараф қилиш чоралари кўрилмоқда”, деган ҳодиса жойига етиб борган Транспорт вазирлиги вакили Зарилбек Моношев.\nМаълумот ўрнида, Қора-Кече Қирғизистондаги энг йирик кўмир конларидан бири ҳисобланади. Бу ердаги кўмир захиралари 400 млн тонна деб баҳоланади. Конда бир вақтда учта компания кўмир қазиб олиш билан шуғулланади. Улар Бишкек шаҳри, Чу, Талас, Жалол-обод ва Норин вилоятларини кўмир билан таъминлайди.\n24 Сентябрь 11:27 127597\n22 Сентябрь 12:10 91643\n22 Сентябрь 13:46 80146\n24 Сентябрь 15:09 38783\n22 Сентябрь 14:14 37002


Ўзбекистонлик Бекзод Абдураҳмонов Бокуда ўтказилган кураш бўйича Гран-при ғолиби бўлди » Ўзбекистон янгиликлари – Zamin.uz\nZAMIN.UZ / Спорт / 28 Ноябр 2015 года454\nЭркин кураш бўйича Ўзбекистон терма жамоаси аъзоси Бекзод Абдураҳмонов Озарбайжон пойтахти Бокуда Ҳайдар Алиев хотирасига бағишлаб ўтказилган кураш бўйича олтин Гран-при ғолиби бўлди. Бу ҳақда «12news.uz» хабар бермоқда. Ўтган йилги жаҳон чемпионатининг бронза медали соҳиби бўлган ўзбекистонлик курашчи 70 килограммгача бўлган вазндаги финал баҳсида озарбайжонлик Тўғрул Асқаровни мағлуб этди. Бу Ўзбекистон жамоасининг Бокудаги мусобақада қўлга киритган илк медали. Юнон-рум курашчилари— Элмурод Тасмуродов, Нурбек Ҳолмуҳаммедов, Дилшод Турдиев, Жонибек Отабеков ва Рустам Ассақалов беллашувларни энди бошлайди. Манба: Daryo.uz\nЎқишни тавсия қиламиз Оғир атлетика бўйича ЖЧда ўзбекистонлик икки спортчи ўз гуруҳида иккинчи бўлди


«ЧАҲОР МАҚОЛА» («Нодир ҳикоятлар")дан\n(ХI аср охири - 1160)\nУлуғ шоир ва адабиётшунос олимнинг исми Аҳмад ибн Умар, Низомий - шоирлик тахаллуси, аруз илмининг етук мутахассиси бўлгани учун қалам аҳли уни Арузий деб атаган. Асли Самарқанддан бўлиб, 45 йил Гур ва Бомиён (Афғонистоннинг шимолий ғарби) вилоятлари ҳукмдорларининг хизматида бўлган. Гур вилоятининг молики Аловуддин Ҳусайн Жаҳонсуд билан кўп ҳарбий сафарларда ҳам қатнашган, номи Низомий Ганжавий асарларида тилга олинади.\nНизомийга шуҳрат келтирган асосий асар "Чаҳор мақола" ("Тўрт мақола") бўлиб, 1157 йилда Бомиёнда ёзилган. Ушбу асар ўзбек тилига "Нодир ҳикоятлар" номи билан ўгирилган. Китоб ҳамд, наът, муқаддима қисмларидан ташқари тўрт мақолани ўз ичига олгандир:\n1. Дабирлик (котиблик) илмининг моҳияти ва етук дабир сифатлари.\n2. Шеър илмининг моҳияти ва шоир салоҳияти.\n3. Юлдузлар илмининг моҳияти ва мунажжимлар салоҳияти.\n4. Тиб илмининг моҳияти ва табиблар зарурияти.\nНизомий талқинича, мамлакат ишларининг мустаҳкамлиги шоҳга, унинг номини (қасабаси, мулки, вилояти, лашкари, хазинаси) қолдириш даврига, унга шуҳрат бахш этиши шоирга, турмуш тадбирларининг ўнгидан келиши мунажжимга, бадан сиҳати табибга боғлиқ. Шунингдек, агар илмдан баҳра топмаган, ҳар бир нуқтани ёд олмаган, ҳар ҳакимдан бир ҳикмат эшитмаган ва ҳар адибдан бир санъат ўрганмаган дабирнинг сўзлари аъло даражага етмайди.\nАсарнинг ҳозирга қадар сақланган 12 та қўлёзма нусхаси мавжуд бўлиб, шулардан иккитаси XIV асрга оид. Эрон олими Мирзо Муҳаммад Қазвиний асарнинг танқидий матнини 1909 йили нашр эттирган. Жаҳоннинг кўп тилларига таржима қилинган. Бу китобнинг Шарқ филологияси тараққиёти учун ҳам хизмати улуғдир.\nШеър илмининг моҳияти ва\nшоирнинг салоҳияти ҳақида\nШоирлик шундай санъатки, (шоир) бу санъат орқали ҳаяжонлантирувчи тушунчаларни ҳосил қилади ва таъсирчан қиёсларни1 бир-бирига улайди. У шундай йўл билан, масалан, кичик маънони каттага, катта маънони эса кичикка айлантиради, чиройликни хунук либосда кўрсатади, хунукни эса чиройли суратда жилвагар этади. Илҳом санъати билан ғазаб ҳамда ҳиссий қувватларни қўзғатади, натижада кишилар табиатида қайғу ёки хуррамлик пайдо бўлади. Бу эса улуғ кишилар фаолиятида оламни тартибга солиб туриш учун хизмат қилади.\nШоир ва шеърнинг қандай\nбўлиши ҳақида фасл\nШоирнинг руҳи тоза, фикри кенг, табъи латиф, кўнгли тўғри ва зеҳни ўткир бўлмоғи лозим. У яна турли фанлардан хабардор бўлиши, ҳар хил одатлар билан таниш бўлмоғи керак. Чунки шеър ҳар бир илмда қўл келиши ва ҳар хил илм шеърда ифодаланиши мумкин2.\nШоир мажлисларда ширинкалом ва дўстлар даврасида очиқ чеҳра бўлиши лозим. Шеърлари эса ҳаёт саҳифасида боқий қоладиган, покиза табиатли кишилар тилидан тушмайдиган, баёзларга ёзиб олинадиган ва шаҳарларда ўқиладиган даражага етган бўлиши керак. Шеърдан кўзланиладиган катта мақсад ва улкан ният бу номни боқийлаштиришдир. Шеър ўқилмаса ва кўчирилмаса, бу мақсад ҳосил бўлмайди. Бу даражага етмаган шеърнинг таъсир қуввати бўлмайди. Агар шеър ўз боқийлигига эга бўлмаса, у қандай қилиб ўзга кишиларнинг номини адабийлаштириши мумкин!\nАгар шоир ёшлик айёмида ва йигитлик давронида ўтмиш шоирларининг шеърларидан йигирма минг байтни хотирасида тутмаса, замондошларининг асарларидан ўн минг байтни ёд билмаса, устодлар девонини пайваста ўқимаса, сўзнинг нозик томонлари ва қийин жойларини қандай йўл билан ҳал этганликларини ўрганмаса бундай юксак даражага етолмайди ҳамда шеър навлари3 ва йўллари унинг табиатида ўз ифодасини топмайди, шеърнинг соз ёки нуқсонли томонлари ақлининг саҳифасида ўз аксини кўрсатмайди, сўзлари буюклик томон, табъи эса юксаклик сари майл этмайди.\nҲар кимнинг шеър табъи мустаҳкам, сўзлари эса равон бўлса, шеър илмини ўрганишга, аруз ўқишга киришади. Устод Абулҳасан Сараҳсий Баҳромийнинг "Ғояту-л-арузайн" асарини ҳамда "Қанзу-л-қофия", "Нақди маоний", "Нақди алфоз", "Сариқот" ва "Тарожим" китобларини4 мутолаа қилади. У мазкур фаннинг ҳар бир турларини шу фанни яхши билувчи устод қўлида ўзи устодлик даражасига етмагунча, юқорида биз санаб ўтган устодлар каби унинг номи ҳам ҳаёт саҳифасида пайдо бўлмагунча таълим олади. У ўз ҳомийси ва мамдуҳидан5 нимани олган бўлса, уларнинг номини адабийлаштириш билан ҳақини узади. Подшо ҳам шоирлар унинг хизматида рўёбга чиқиши ва ўзи шоирнинг мақтовидан шуҳрат топиши учун улар тарбиясидан қўл тортмаслиги лозим. Агар шоир бу даражадан кам бўлса, унинг учун пул сарфлашга ва шеърларига илтифот қилишга ҳам арзимайди, хусусан, агар у кекса бўлса! Мен буни кўп текшириб кўрганман, бу оламда қари шоирдан кўра бадтарроғини кўрмаганман, унга берилган пулдан кўра зое кетган пул бўлмайди. Эллик йил ичида ҳам мен айтган гапларнинг ростлигини билиб, шу даражага етолмаган нўноқ киши қайси пайтда ета олади?!\nШоир ёш бўлса-ю, шеърлари яхши бўлмаса, аммо қобилиятли бўлса, унинг яхши шоир бўлишига умид қилса бўлади. Олийжаноблик қоидаси бўйича, бундай шоирнинг тарбиясига киришиш вожиб, у ҳақда қайғуриш фарз, меҳрибонлик кўрсатиш шартдир! Подшоҳнинг олдида бадиҳа айтишдан кўра яхшироқ нарса йўқ! Бадиҳа билан подшоҳнинг кўнгли шод бўлади, мажлислари қизийди, шоир эса мақсадига етади. Бадиҳа айтиш ва тез шеър тўқиш билан сомонийлар сулоласи даврида Рудакий эришган бахтга6 ҳали ҳеч ким эришган эмас!


Ақиқа - Динда саволим бор\nХозирги вақтда: 22 ноя 2019, 12:40\nЎтиш: Асосий саҳифа\tСписок форумов Динда саволим бор Динда саволим бор Суннат\nПост Савол » 09 март 2017, 15:42\nАссалому алайкум! Онажонимнинг ёшлари олтмиш олтида. Болалик чоғларида ақийқа қилиб, қўй сўйилмаган экан. Шу сабабли ҳозирги кунда ўзларига атаб қўй сўйсалар бўладими?\nСўйилган қўйни қандай тақсимлаш лозим? Жавоб учун одиндан раҳмат!\nПост Одинахон Муҳаммад Юсуф » 09 март 2017, 15:43\nВа алайкум ассалом! Онажонингиз ўзларига атаб энди қўй сўймайдилар. Чунки қўй гўдак улғайгунча бўлган муддатда сўйилади. Сўйишдан мақсад эса – унинг эсон омон вояга етиб олишини таъминлаш. Энди эса онангизда бунга эҳтиёж қолмаган.\nАқийқага сўйилган ҳайвоннинг гўштидан маълум қисмини ўша хонадон эгалари ҳамда туғилган чақалоқнинг онаси учун олиб қолиб, қолганини фақир-мискинларга тарқатиб берилса, мақсадга мувофиқ бўлади. Шунингдек, у гўштдан қўни-қўшни ва дояга ҳам берилса бўлади. Валлоҳу аълам.\nФорум - Суннат\nМавзу - Ақиқа


..:: ISLOM.UZ ::.. - НАҚД ПУЛДАН ОЛИНАДИГАН ЗАКОТ\nНАҚД ПУЛДАН ОЛИНАДИГАН ЗАКОТ\t07.10.2007 й.\tМаълумки, қадим замонларда одамлар савдо ва иқтисодий муомалаларини қўлларидаги мулк бўлган нарсаларни бир-бирига алмаштириш билан қилганлар. Кейинроқ молнинг ўзини эмас, молни бошқа бир қимматли нарсага алмаштирадиган бўлишган. Охири келиб иш энг қимматли ва қулай бўлган маъданлар-тилло ва кумушни пул бирлиги қилиб ишлатишга тўхтаган.\nАллоҳ таоло ер юзини Ислом нури билан мунаввар қилган пайтда, ўша нурнинг бошланиш нуқтаси ёғду сочган Арабистон ярим оролида пул бирлиги шаклида олтин ва кумуш тангалар ишлатилар эди. Тилло тангалар «динор» деб, кумуш тангалар «дирҳам» деб аталар эди. Динор воситасида асосан Рум томони билан савдо-сотиқ ишлари олиб борилар, дирҳам ёрдамида эса Форс томон билан савдо-сотиқ ишлари олиб борилар эди. Шунинг учун ҳам пул бирлиги билан ўлчанадиган бойликлардан чиқариладиган Закотнинг нисоби ҳам, бериладиган миқдори ҳам динор ва дирҳам билан белгиланган. Уларни юқорида ўрганган ҳадисларимизда кўриб чиқдик.\n1. Қуръони Каримнинг «Тавба» сурасида: «Тилло ва кумушни тўплаб, инфоқ қилмайдиганларга аламли азобнинг башоратини бер...» оятини олдин ўргандик. Ушбу оят олтин ва кумуш пулларнинг Закотини бериш фарз эканлигига далилдир.\n3. Ҳамма асрларда ҳамда мисрларда-шаҳарларда тилло ва кумуш пуллардан Закот бериш фарз эканлигига ҳамма мусулмонлар бир овоздан иттифоқ қилиб келганлар. Пулдан Закот фарз қилишнинг ҳикмати\nПул бирлиги, аниқроғи нақд пул оқими ҳар бир жамият иқтисодининг асоси экани ҳаммага маълум. Қайси жамиятда ўша оқим тўғри йўлга солинса, иқтисод ривож топади. Тўғри йўлга солинмаган нақд пул оқими эса, иқтисоднинг касодга учрашига сабаб бўлади. Пулнинг айланмай бир жойда туриб қолиши эса, иқтисоддаги бош мушкулликлардан биридир. Ҳозирда ҳамма иқтисодчиларнинг асосий ғам-ташвиши нақд пулнинг туриб қолишига йўл қўймаслик. Бунинг учун турли-туман чора-тадбирлар кўрилади. Кишилар пулни ўзларида ушлаб турмасликка тарғиб қилинади. Тушунтириш ишлари фойда бермаса, одамларни қизиқтириш учун бошқа чоралар ўйлаб чиқилади, қарз қоғозлари ва бошқа қимматбаҳо қоғозлар, деб номланган қоғозлар ҳамда бошқа нарсалар муомалага чиқарилади. Исломда эса бу муаммо жуда осонлик билан ҳал қилинган. Ҳар бир пул жамлаб, ушлаб туришга қодир кишига ўзидаги пулнинг икки ярим фоизини ўз ихтиёри билан камбағалларга бериши ибодат қилиб қўйилган. Пули нисобга етган киши мажбур бўлиб эмас, ибодат тариқасида, савоб умидида пулни ушлаб туришни тарк қилади. Уни ишлатадиган одамга, камбағалга беради. Бу ҳол уни пулнинг келажагини ўйлашга мажбур ҳам қилади. Ҳар йили пулнинг икки ярим фоизини Закотга бераверса у тугаб қолиши, камайиши турган гап. Демак, пулни ишлаб чиқаришга қўйиш керак.\nЎша вақтдаги бир динор бир мисқол бўлган, демак йигирма динор йигирма мисқолга тенг. Йигирма мисқол эса саксон беш грамм бўлади. Икки юз дирҳам эса 595 грамм кумушга тенг бўлар экан. Демак, саксон беш грамм тилло ёки беш юз тўқсон беш грамм кумушга эга бўлган одам нисобга етган молга эга бўлган киши ҳисобланади ва Закот бериш фарз бўлади.\nҲанафийлар, дарҳол Закот чиқариш керак, дейишди. Вақт ўтиши билан ҳамма Ҳанафий мазҳабига юришга мажбур бўлди. Чунки, дунё бўйича фақат қоғоз пул билан муомала қилинадиган бўлди. Бунинг устига ҳар бир давлат ўзи чиқарган пулни тилло билан қоплайдиган бўлиши халқаро таомулга киритилди.\nЯнги маколалар\tФикр дурдоналари (5-қисм)\nАҳли сунна вал жамоани тарк қилиш тойилиш ва азобдир quran.uz |


Лондондаги «ақл маркази» бугун Ўзбекистонни қандай баҳоламоқда? – Jurnalist\nЛондондаги «ақл маркази» бугун Ўзбекистонни қандай баҳоламоқда?\nR S2020-07-23T05:57:19+05:0023 Iyul, 2020|Умумий янгиликлар|\nЛондонда асосланган Ташқи сиёсат маркази шу кунларда Ўзбекистон ҳақида махсус таҳлилнома чоп этди. «Spotlight on Uzbekistan» (Ўзбекистонга яқиндан назар) дея номланган нашр 161 бетдан иборат бўлиб, 15 нафар муаллифнинг мақолаларини ўз ичига олади.\nЛойиҳа раҳбари ва бош муҳаррир Адам Хаг хулосани шундай баён этади: «Ўзбекистондаги ислоҳотлар реал, лекин очиқ иқтисодиёт, плюрал сиёсат ва эркин жамиятга айланиш учун Ўзбекистон ҳали кўпдан-кўп, салмоқли қадамлар ташлаши зарур».\nХагни қизиқтирган саволлар: «Президент Шавкат Мирзиёев ҳозирги ислоҳотлар билан тузумни замонавийлаштирмоқчими ёки Ўзбекистонни янги демократик босқичга олиб кириб, систематик бурилишлар томон етакламоқчими?» Бу савол Ғарбда илк бор янграётгани йўқ. АҚШ ва Европадаги «ақл марказ»лари Мирзиёев ва унинг маъмуриятига ислоҳотлар бошланганидан бери шундай саволлар бериб келади.\nХаг дейдики, унинг ташкилоти чиқарган таҳлилнома қатор ютуқларни эътироф этади, жумладан, бугунги Ўзбекистонда сиёсий-иқтисодий майдон кенгайган, давлатнинг фуқаро ҳаёти устидан назорати сал бўлсада пасайган, сўз ва матбуот эркинлиги бобида мамлакат олдинга силжиган, фаоллар овози баландлашган, ҳар бир соҳа эгасининг роли ошган ва жамиятда долзарб масалалар муҳокамаси ҳозирда кенгроқ тус олган, хусусан оммавий ахборот воситаларида ва ижтимоий тармоқларда. «Ўзбекистон ичкаридан очила бошлагани уни дунёга ҳам кенгроқ очди ва бу давлатга эътиборни оширди», дейди Хаг.\n«Америка Овози» экспертга қатор саволлар билан мурожаат қилди.\n– Бу таҳлилнома нега айнан ҳозир чиқди?\nАдам Хаг: – Ўзбекистон мени азалдан ўзига тортиб келган ва унга яқиндан таҳлилий назар ташлашни хоҳлаб келганман. Марказий Осиёни ўрганишни бошлаганимдаёқ бир кун шундай имконият бўлади, дея умид қилган эдим. Ҳозир биласиз, халқаро майдонда янгилик асосан салбий. Ўзбекистонда эса 2016 йилдан бери анча ижобий ўзгаришлар бўлди. Шунинг учун уларга яқинроқ ва чуқурроқ қараб, ҳақиқатда нима ўзгарди, нима ўзгармади, ҳукуматнинг айтаётганлари қанчалик рост ва умуман, бу давлатдаги ҳозирги муҳим жараёнлар нимадан иборат, дея изландик.\n– Мавзуларни ва муаллифларни қай асосда танладингиз?\nАдам Хаг: – Биз бу нашр мавзу ва таҳлилий жиҳатдан бой ва серқирра бўлишини истадик. Кўплаб экспертлар билан гаплашдик, халқаро майдондаги ҳамда Ўзбекистондаги. Кимлар қай масалани қанчалик ўрганганига эътибор бердик.\nБугунги Ўзбекистондаги долзарб масалаларни ёритиб келаётганларни жалб қилдик. Аммо биз бу нашрда олиб чиққан мавзулардан ҳам кўпроқ масалалар бор ва уларни ҳам ўрганишимиз керак. Бу таҳлилнома асосан марказий ҳукумат, иқтисод ва маҳаллий тизимлардаги ўзгаришлар ва муаммоларни акс эттиради.\nДемократия бобида нимага эришилгани ва эришилмагани; қонун устуворлиги ва инсон ҳуқуқларини таъминлаш; қийноқларга қарши кураш; ноҳукумат ташкилотлар ва фуқаро жамияти тараққиёти ҳамда хотин-қизлар эркинлиги, шунингдек, озчиликдаги гуруҳлар ҳақ-ҳуқуқлари борасида ҳам ёзилган.\nТаҳлилномамизда Ўзбекистонда мажбурий меҳнатга қарши кураш қай нуқтада экани, ўзбек пахтасига нисбатан халқаро бойкот бекор қилиниши учун қандай қадамлар ташлаш зарурлиги хусусида ҳам тўхталамиз.\nТизим бугун қанчалик ошкора ва масъулиятли экани ва эмаслигига, коррупцияга қарши кураш қандай кетаётганига, тараққиёт лойиҳаларини амалга оширишда фуқаро овози ва дарди қанчалик ҳисобга олинаётгани ва олинмаётганига ҳам назар ташладик.\nЎзбекистон дипломатияси, хусусан, Москва, Пекин ва Вашингтон сингари йирик томонлар билан муносабатлар қай тарзда кетаётганини ҳам таҳлил қилдик.\n– Демак, сизнингча, ҳозир Ўзбекистон қай босқичда?\nАдам Хаг: – Ҳар бир мақолада ўзига хос хулосани кўрасиз ва тавсиялар берилган. Менинг хулосам шуки, ислоҳотлар Ўзбекистонда реал, бироқ Президент Мирзиёевнинг ўзи айтганидек, очиқ иқтисодиёт, турли фикр-қарашларни ўз ичига олган сиёсий майдон ва шу тариқа эркин жамият қуриш учун ҳали жуда кўп ишлар қилиниши керак. Ҳозирги ислоҳотлар авторитар тизимни модернизация қилишдан нарига ўтадими? Кўрамиз.\nҲозиргача эришилган ютуқларга қараб айтиш мумкинки, жамият олдингига қараганда эркинроқ. Конструктив танқидга тоқат қилинмоқда ва ҳукумат фуқаро билан ҳисоблашишга ҳаракат қилаётгандек. Лекин тегилмаётган масалалар ҳамон талай. Иқтисоднинг катта улуши раҳбариятга яқин томонлар қўлида экани, систематик шаффофлик етишмаслиги, коррупция – булар Ўзбекистонга нисбатан охирги йилларда кучайган ижобий эътибор қаторида катта саволлар ҳам туғдиради.\nCОВИД-19 пандемияси вазиятни шубҳасиз янаям мураккаблаштириб, тизимдаги нуқсон ва туб муаммоларни янада ойдинлаштирди.\nИслоҳотларда яна бир омилни, йўналишни, четга суриб бўлмайди. Аввалги давридаги ҳақсизлик ва адолатсизликлар қачондир очиқ муҳокамага чиқиши керак. Халқ янги даврга ўтиши учун яқин ўтмишдаги муаммолар ва хатолар ижтимоий-сиёсий таҳлил қилиниши керак бўлади. Жабр кўрганларнинг дардини тинглаш, адолатни таъминлаш ва келажакда бундай муаммоларнинг олдини олиш – таҳлилномамизда бу мавзу ҳам ёритилган.


НАВОИЙ ШАҲРИ БУЮК БОБОКАЛОНИМИЗ ОРЗУ ҚИЛГАН КЕНТГА АЙЛАНДИ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » НАВОИЙ ШАҲРИ БУЮК БОБОКАЛОНИМИЗ ОРЗУ ҚИЛГАН КЕНТГА АЙЛАНДИ\n19-10-2019 10:12 Navoiy shahri » Yangiliklar\nМамлакатимиз жавоҳири, гўзал ва навқирон Навоий шаҳри кун сайин обод ва кўркам масканга айланиб бормоқда. Эрта тонг саҳардан шаҳар кўчаларини кезар экансиз, ободонлаштириш бошқармаси фидойи ходимлари томонидан кенг, шинам ва равон йўллар ва йўлаклар обод этилиб, уларга сувлар сепилиши қалбингизга ўзгача кайфият бағишлади.\nОта-боболаримиз саҳар туриб кўча дарвозасини очган ва ташқарига сув сепган хонадонга барака ёғилади, деб бежизга айтишмаган. Зеро, шаҳримиз аҳолиси ҳар куни янги тонгни ана шундай қарши олишади. Қуёшнинг заррин нурлари эса тонгда кўп қаватли бинолар узра шаҳримизга янада фусункорлик бахш этади.\nБугун Навоий шаҳримиз том маънода буюк бобокалонимиз, мутафаккир Алишер Навоий орзу қилган обод кентга айланди. Бугун қад ростлаётган бир-биридан гўзал ва муҳташам турар-жой бинолари эса барчанинг ҳайратини ошириши табиий.\nБиз шундай гўзал ва мафтукор заминимизни қадрига етайлик.


БЕКТЕМИР МЕЛИҚЎЗИЕВ – “ФАРҒОНА ЙЎЛБАРСИ” - 21ASR\nБЕКТЕМИР МЕЛИҚЎЗИЕВ – “ФАРҒОНА ЙЎЛБАРСИ”\tJuma, 26 Avgust 2016 12:33\t21ASR\tТелеэкран орқали олис Рио-де-Жанейрода бўлиб ўтаётган ХХХI ёзги Олимпиада ўйинларини томоша қилар эканмиз, мамлакатимизнинг энг ёш, энг иқтидорли боксчиси Бектемир Мелиқўзиевнинг шиддатли жанглари, кучли зарбалари билан жаҳоннинг мана-ман деган спортчиларини ҳам эсанкиратиб қўйганига қойил қолган шерикларимиздан бири: “Отангга раҳмат, азамат, ҳақиқий Фарғона йўлбарси экансан-ку!” деб юборди. Аслида у ҳаммамизнинг дилимиздаги, тилимиз учида турган гапни топиб айтган эди. Биз-ку, оддий мухлис, ҳайрат, ҳаяжонимиз шунчалик, шундай ёвқур йигитни тарбиялаб вояга етказган ота-онаси, мураббийлари шу топда қандай ҳис-ҳаяжонни бошдан кечирмоқда экан? Ана шу ҳайрат ва қизиқиш шу йилнинг апрелида навқирон 20 ёшни тўлдирган “чарм қўлқоп” устаси, Олимпиаданинг кумуш медалини қўлга киритган Бектемир шоҳсупага кўтарилган кундан икки кун ўтар-ўтмас бизни Фарғонанинг Фурқат туманидаги Шойимбек шаҳарчасига етаклади.\nМелиқўзиевлар хонадони шундоқ шаҳарчага кираверишда, пахтазор бўйида жойлашган, эл қатори қурилган, оддий, ҳашамдан холи, аммо, барча қулайликларга эга, боғ-роғли, гулу гулзорли, жамбилу райҳонлар бўй таратиб ётган файзли, тароватли, бир гўша экан. Дарвоза рўпарасидаги сўриток остида сутдек оппоқ “Нексия” ярақлаб турибди.\nОстона ҳатлабоқ бу ерда диду диёнатли, серҳавас одамлар яшашини сезиб олиш қийин эмас.\n– Хуш келибсизлар! – дея туриш-турмуши худди Бектемирга ўхшаб кетадиган йигит бизга пешвоз чиқади.\n– Сиз Бектемирнинг?..\n– Кичик акаси Мавлонжон бўламан, – дейди юзи-кўзи чарақлаган йигит.\nУ бизни айвон пастидаги стол атрофига таклиф қилди. Қўлини кўксига қўйиб, бир пиёладан қайноқ чой узатди.\nХонадон соҳибларини сўраймиз.\n– Дадам ва аям, укамнинг биринчи мураббийи Маъруфжон ака ҳозиргина Бектемирни кутиб олиш учун Тошкентга жўнаб кетишди...\nПиёладаги чой яримламасдан дарвозанинг кичик қаноти очилиб, яна уч-тўрт чоғли меҳмонлар кириб келишди.\n– Мавлонжон чарчамадингизларми? – дейди олтмиш ёшлар чамасидаги нуроний киши.\n– Муҳаммаджон ака Узоқов – яқин қариндошларимиздан, – дея таништирди Мавлонжон. – Булар эса Гулчеҳра опа Зоҳидова, укамнинг биринчи ўқитувчиси – қирқ-эллик ёшлар чамасидаги юзидан нур ёғилиб турган аёлга ишора қилиб. – Бу Бектемирнинг қадрдон дўсти, Осиё чемпиони, Ўзбекистон чемпиони Фазлиддин Мелибоев. Укам билан Қўқон педагогика институтида бирга ўқийди.\n– Кеча оқшом ҳаммамиз шу ерда эдик, – дейди Муҳаммаджон ака. – Маҳалла-кўй, қариндош-уруғ, қўни-қўшнилар биргаликда Олимпиада ўйинларини томоша қилдик. Шаҳарчанинг саккиз жойи, саккиз маҳалласига ўрнатилган кенг экранли телевизорлардан шойимбекликлар Бектемирнинг чиқишини берилиб кўришди. У кумуш медалга эришиб, шоҳсупага таклиф этилганда кўзимизга ёш келди. Маҳаллалардан янграган ҳайқириқлар шаҳарчани тутиб кетди. Хонадон соҳиблари Рўзиматжон акам билан Наврўзахон опамнинг қувончдан йиғлаганларини кўрсангиз... Бектемирнинг эришган ютуғи, умуман Олимпиадаги ҳамюртларимизнинг мисли кўрилмаган ғалабаси бутун туманимиз, вилоятимиз аҳлини ниҳоятда қувонтирди. Тонготаргача табрикловчиларнинг қадами узилмади. Вилоят, туман ҳокимлари келиб, акам билан опамга “Шундай мард, жасур, фидойи ўғлонни вояга етказганингиз учун мингдан-минг раҳмат!”, деб совға-салом бериб кетишди.\n– Тўғри, – суҳбатимизга қўшилади Мавлонжон. – Бектемир Ўзбекистон чемпиони бўлганда, Осиё чемпионлигини қўлга киритганида, Жаҳон чемпионати ғолиби бўлганда, ёшлар ўртасида Олимпиаданинг олтин медалини қўлга киритганда, Президентимизнинг эътирофига эришиб, “Шуҳрат” медали билан тақдирланганда ҳам барча қариндош-уруғ, ёру-биродарлар йиғилиб нишонлаганмиз. Аммо, буниси бошқача бўлди. Ҳақиқий байрам бўлиб кетди.\n– Дўстим жуда тиришқоқ йигит, – дейди Фазлиддин фахр билан. – Тренеримиз Маъруфжон Аҳмедовнинг айтганини вақтида бажаради. Кеча-ю кундуз машқ қилишдан, ўз устида ишлашдан чарчамайди.\n– Шундай ўқувчимиз борлигидан фахрланамиз, – дейди Гулчеҳра опа.\n– Умуман олганда, Мелиқўзиевлар оиласини шаҳарчамизда, туманимизда спортчилар оиласи дейишади, – гапни олади Муҳаммаджон Узоқов. – Оила бошлиғи Рўзиматжон Сулаймонов жисмоний тарбия ўқитувчиси, акалари Шерқўзи Сулаймонов ёши ўтиб қолганига қарамай, яхшигина футболчи. Бектемирнинг акалари Рустамжон, Мавлонжон ҳам футбол деса ўзини томдан ташлашади. Улар оилавий футбол командаси тузишган. Яқинда вилоят миқёсида ўтказилган “Соғлом оила” спорт мусобақасида қатнашиб, биринчи ўринни эгаллашди.\n– Бир сўз билан айтганда, дўстим Бектемирнинг бу ғалабаси унинг энг улуғ, энг азиз байрамимиз – мустақиллигимизнинг 25 йиллигига муносиб совғаси бўлди, – дейди Фазлиддин Мелибоев.\nЭнг чиройли гапни Мелиқўзиевлар хонадонидан чиқиб, йўловчи “Дамас”га ўтирганимизда эшитдик.\n– Ҳай, эгачи, – деди ўрта ёшли аёл ёнидаги шеригига. – Кеча телевизор кўрдингизми? Рўзиматжон аканинг ўғли Бектемир Олимпиадада ғолиб чиқиб, бутун дунёни ўзига қаратди-я! Қизим бўлганида шу йигитни жон-жон деб куёв қилардим-да.\n– Нимасини айтасиз, – деди рўмолини бошига дол қўйган, кулча юзли аёл. – Уч кун аввал келинимнинг кўзи ёриганди. Ўғлим: “Исмини нима қўяйлик?”, деб сўраганди, Бектемир қўйинглар, ўша йигитга ўхшаб юрсин, дедим...


арабча сўз бўлиб, дарахт шохларидан ҳар хил нарсалар тўқийдиган (ясайдиган) киши деган маънони англатади.\nМуфтий Муҳаммад ибн Абу Бакр ал-Худфироний - Худфирон* қишлоғидан бўлган. Бу зот муфтий, имом, фақиҳ, мударрис ва кишиларни ҳажга юборувчи эдилар. Абу Бакр давоми...\nМусо аз-Зоҳид ас-Самарқандий ал-Ховасий\nАбу Аҳмад Мусо аз-Зоҳид ас-Самарқандий ал-Ховасий - Бу киши фақиҳ, тақводор, парҳезкор, инсонларни яхшиликка даъват қилувчи ва ёмонликдан қайтарувчи эдилар. Самарқанддан етти фарсах давоми...\nАбул Қосим Саъд ибн Саъид ал-Хохсарий - Хохсар* қишлоғидан. Абу Муҳаммад Абдуллоҳ ибн Абдураҳмон ас-Самарқандийдан ҳадис ривоят қилганлар. давоми...\nарабча сўз бўлиб, ҳисобчи, ҳисобни билувчи деган маънони англатади.\nМуҳаммад ал-Жунбазий ас-Самарқандий\nАбу Аҳмад Муҳаммад ибн Муҳаммад ибн Умар ал-Жунбазий ас-Самарқандий - Самарқандда қориларнинг шайхи эдилар. Ўзларидан эса ўғиллари қори Абу Маҳмуд Муҳаммад ал-Ғаззол таълим олганлар. «Ҳижрий 606 (милодий 1210) йилда давоми...\nМуҳаммад ал-Иштиханий ал-Жунбазий\nАдиб Абул Фазл Муҳаммад ибн Умар ал-Иштиханий ал-Жунбазий - «Адиб Гунбаз» номи билан танилган эдилар. Кейинчалик Самарқандда яшаганлар. Ёш болаларга адабиётни ўргатар эдилар. Масъуд ибн Ҳусайн давоми...\nАбул Ҳасан Али ибн Ҳасан ал-Жаъфарий - Самарқанд аҳлидан. Бу киши Пайғамбар алайҳиссаломнинг амакиларининг ўғли Жаъфар ибн Абу Толиб ат-Тайёрнинг авлодларидан бўлганликлари учун ушбу нисбат берилган. Абу давоми...\nАбул Ҳасан Аъюн ибн Жаъфар ал-Жахзаний ас-Самарқандий\nАбул Ҳасан Аъюн ибн Жаъфар ал-Жахзаний ас-Самарқандий - Бу киши шайх, фозил, сахий ва фақирларга меҳрибон эдилар. Кеш йўлида чиройли работ қурганлар. Абул Ҳасан давоми...\nАллома Абу Муҳаммад Абдулваҳҳоб ибн Саллор\nИмом Муҳаммад ибн Жазарий раҳматуллоҳи алайҳининг қироат ва тажвид илмларидан устозлари. Дамашқлик уламо\nЗиёуддин Абдуллоҳ ибн Саъдуллоҳ ибн Муҳаммад ибн Усмон Қазвиний\nБу зот ҳам катта олим бўлган, жуда кўплаб шогирдларни тарбиялаган. Уларнинг ичида Алломаи Тафтазоний раҳматуллоҳи алайҳи ҳам бўлган.\nАзудуддин Абдурроҳман ибн Рукниддин Абдулғаффор Бакрий Шабонгарий Ийжий\nАзудуддин Ийжий номи билан машҳур бўлган бу аллома Шерозга қарашли Ийж деган жойда туғилиб ўсган. У киши қози Байзовийнинг шогирдлари билан бирга бўлган. Айниқса, Байзовийнинг бош шогирдларидан давоми...\nАллома Саъдуддин Масъуд ибн Умар ибн Абдуллоҳ Тафтазоний\nАлломаи Тафтазоний раҳматуллоҳи алайҳининг тўлиқ исми Саъдуддин Масъуд ибн Умар ибн Абдуллоҳ Тафтазонийдир. Алломаи Тафтазоний раҳматуллоҳи алайҳининг ҳаётини синчиклаб давоми...\nТолут – Бану Исроилнинг пайғамбари тарафидан бир жамоага сайланган подшоҳ. Бану Исроил унинг бошчилигида Жолут номли золим подшоҳга қарши жангга отланади. Толут бундай жиддий курашдан олдин қўшинларни синовдан давоми...\nзайд ибн амр ибн нуфайл\nЗайд ибн Амр ибн Нуфайл – машҳур саҳобий Саъд розияллоҳу анҳунинг отаси, Умар ибн Хаттоб розияллоҳу анҳунинг амакиваччаси. У фитрати бузилмаган, тавҳидни истаган одам бўлган. У Расулуллоҳ соллаллоҳу алайҳи давоми...\nМолия ва тижорат (5798)\nОила ва турмуш (16928)\nДолзарб саволлар (14469)\nҚуръони карим (3108)\nҲалол ва ҳаром (11120)\nТурли саволлар (29612)\nваллоҳу аълам 6082


Табиий феррофитат - АО «Узхимфарм»\n08-01-2020 200 Таблеточные продукции\n“Табиий АскоФитат” БФҚ таркиби:\nХусусиятлари: Табиий фитат. Асосан, инозитгексафосфат кислотасининг калийли ва магнийли тузларининг аралашмасидан иборат фосфорнинг органик препаратидир.\nУшбу аралашма ғалла, дуккакли экинларда, ёғ олинадиган ўсимликларни уруғлари, чанги, туганаклари, ёнғоқларида мавжуд бўлиб, кўпгина метаболик жараёнлар, шу жумладан кальций-фосфор ва ион балансини нормаллаштиришда мувофиқлаштирувчи хусусиятини намоён қилиши билан эътиборга лойиқ, шунингдек экзоген антиоксидант ҳам.\nАскорбин кислотаси (С витамини) - антиоксидант. Оксидланиш-қайтарилиш жараёнларини мувофиқлаштиради, коллаген ва проколлаген синтезида, фолий кислотаси ва темир моддаси алмашинувида, шунингдек стероид гормонлар ва катехоламинлар синтезида қатнашади. Аскорбин кислотаси, шунингдек, қон ивувчанлигини тартибга солади, капиллярлар ўтказувчанлигини нормаллаштиради, қон яратилиши учун зарур бўлиб, яллиғланишга ва аллергияга қарши таъсир кўрсатади.\nҚўлланилиши. Биологик фаол моддалар манбаи бўлиб, метаболик жараёнларни яхшилаш учун озиқланиш етарли бўлмаганда, неврастения, жинсий заифлик, дистрофия, рахит, остеомаляция, анемияда, шунингдек жароҳатларни битирувчи, яллиғланишга қарши ва аллергияга қарши восита сифатида қўлланади.\nҚўшимча озуқа ва биологик фаол компонентлар манбаи сифатида фойдаланиш тавсия қилинади.\nИчга қабул қилинади. 0,275 г дан кунига 3 марта, 6-8 ҳафта давомида.\nЭмизикли гўдакларга 0,06-0,12 г дан;\n2-5 ёшлиларга 0,12-0,24 г дан;\n5-14 ёшлиларга 0,24-0,275 г дан кунига 2 марта.\nАниқланмаган. Ножўя таъсирлар юзага келганда қўллашни тўхтатиш ҳамда шифокорга мурожаат қилиш лозим.\nМахсус кўрсатма: Дори эмас!\nҚўллаш мумкин бўлмаган ҳолатлар: Аниқланмаган.\nЧиқарилиш шакли: 0,275 г ли таблетка.\nҚуруқ, салқин жойда 250С дан юқори бўлмаган ҳароратда сақлансин.\nҚадоқлаш шакли: таблетка шаклидаги маҳсулот 20, 30, 40, 50 та дан банкаларга ёки 6, 10, 20, 30, 40, 40 (10х4) та дан контур уяли қадоқларга жойлаштирилади.\nЎрамда кўрсатилган яроқлилик муддати ўтганидан сўнг ишлатилмасин.\nНастойка перца 03-04-2020 106\nПарацетамол 03-04-2020 99\nКупир 15-01-2020 238\nРибоксин 22-03-2020 118\nСенадекцин 03-04-2020 91\nПлатифиллин 03-04-2020 111\nРагосин 15-01-2020 186\nДимедрол 03-04-2020 105


«Буюк келажак» эксперт кенгашининг қатор аъзолари ташкилотни тарк этишга қарор қилгани хабар берилганди.\nТашкилотни «Буюк келажак» таъсисчилари умумий йиғилишининг раиси, экспертлар кенгаши раиси Алишер Калонов, ташкилот мувофиқлаштирувчи кенгаши аъзолари Собир Шодиев, Баҳром Исмоилов ва Шерзод Юсупов тарк этган.\n«Буюк келажак» мувофиқлаштирувчи кенгаши ушбу ҳолат юзасидан ўз муносабатини билдирди.\nҚайд этилишича, Алишер Калонов, Собир Шодиев, Баҳром Исмоилов, Илҳом Азимов ва Шерзод Юсупов ҳақиқатан ҳам таъсисчилар таркибидан чиқиш тўғрисида ариза берган. Бу масала, шунингдек янги номзодларни қабул қилиш тўғрисидаги аризалар қонун ҳужжатларида белгиланган тартибда таъсисчиларнинг умумий йиғилишида кўриб чиқилиши керак эди.\n«Шу билан бирга таъкидлаш керакки, бу таъсисчилар томонидан қандайдир ҳодисага алоқадор кутилмаган қадам эмас. Таъсисчилар таркибини янгилашнинг ушбу тартиби октябрь ойида бўлиб ўтган ташкилот таъсисчиларининг умумий йиғилишида муҳокама қилинган ва келишилган. Бундан ташқари, бу нодавлат ва нотижорат ташкилот учун одатий жараён.\n«Тараққиёт стратегияси» маркази таъсисчилар таркибида қолади, шунингдек, ўзларини «Буюк келажак»нинг энг фаол экспертлари сифатида кўрсатган янги мутахассисларни жалб қилиш режалаштирилган.\nШу йилнинг октябрь ойида ташкилотнинг коллегиал бошқарув органи - Мувофиқлаштирувчи кенгашга сайловлар бўлиб ўтди, у жорий фаолиятнинг муҳим масалаларини кўриб чиқиб, тузилма, йўналишлар ва шаклларни белгилайди. Сайлов натижаларига кўра унинг таркиби ҳам янгиланди.\nТаъсисчилардан бири Баҳром Исмоилов «Буюк келажак» мувофиқлаштирувчи кенгашининг қарори билан қарорларни бир неча бор эътиборсиз қолдиргани ва ўз ваколатидан четга чиққани учун Экспертлар кенгашидан четлатилди. Бугунги кунга қадар у фақат таъсисчи сифатида қолиб келаётганди», - дейилади «Буюк келажак» изоҳида.


Islom.uz – Telegram\n9.9K views 11:04\n17.7K views 13:01\nБанда тўрт нарсага иймон келтирмагунча мўмин бўла олмайди\n«Гўзал ўрнак» (иккинчи қисм)\nРасулуллоҳ соллаллоҳу алайҳи васалламнинг муҳаббатларига бағишланган саёҳат.\nБиз билан "Гўзал ўрнак" кўрсатувини кузатиб боринг.\nYoutube орқали кўриш учун\n20.5K views 03:15\nАбу Саъиддан ривоят қилинади: «Абдуллоҳ ибн Марзуқ Маҳдий билан тўкин-сочинликда эди. Бир куни ўйин-кулги қилиб, хамр ичиб, пешин, аср ва шом намозларини ўқимади. Жорияси ҳар бир намозни эслатиб турса ҳам қулоқ солмади. Ниҳоят, хуфтон вақти бўлганда жория бир чўғ олиб келиб, унинг оёғига ташлади. Абдуллоҳ додлаб юборди-ю, ғазабга тўлиб: «Бу нима қилганинг?!» деб бақирди. Жория: «Бу дунё оловининг атиги бир чўғи-ку! Дўзах олови бўлса нима қилардингиз?» деди. Бу гап Абдуллоҳга чўғдан ҳам қаттиқ таъсир қилди. У узоқ-узоқ йиғлаб, сўнг намозга турди..\n10.0K viewsedited 08:34\nТЕЗ КУНДА! «Аллоҳнинг Ҳабиби Муҳаммад» мультсериалининг учинчи фаслини томоша қилинг!\n9.7K viewsedited 08:53\n9.1K views 10:58\n04. Толут ва Жолут қиссаси 1-қисм (Қуръонда келган инсонлар қиссаси)\n9.1K viewsedited 13:01\n22 октябрь / 5 рабиъул аввал, «Шайх Муҳаммад Содиқ Муҳаммад Юсуф» мажмуасида\nЎзбекистон мусулмонлари идораси матбуот хизмати мудири\nМУҲАММАД АЙЮБХОН ДОМЛА ҲОМИДОВ\nМавзу: Расулуллоҳ соллаллоҳу алайҳи васалламнинг саҳобаларга бўлган муомалалари\nFacebook орқали кўриш учун\n9.1K views 13:09\n9.6K views 14:40\nКУНЛАРНИНГ ЯХШИСИ – ЖУМА КУНИ\nعَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صلى الله عليه وسلم قَالَ: «خَيْرُ يَوْمٍ طَلَعَتْ عَلَيْهِ الشَّمْسُ يَوْمُ الْجُمُعَةِ، فِيهِ خُلِقَ آدَمُ، وَفِيهِ أُدْخِلَ الْجَنَّةَ، وَفِيهِ أُخْرِجَ مِنْهَا، وَلَا تَقُومُ السَّاعَةُ إِلَّا فِي يَوْمِ الْجُمُعَةِ». رَوَاهُ التِّرْمِذِيُّ.\nوَزَادَ أَبُو دَاوُدَ : «وَفِيهِ تِيبَ عَلَيْهِ، وَفِيهِ مَاتَ، وَفِيهِ تَقُومُ السَّاعَةُ، وَمَا مِنْ دَابَّةٍ إِلَّا وَهِيَ مُسِيخَةٌ يَوْمَ الْجُمُعَةِ مِنْ حِينَ تُصْبِحُ حَتَّى تَطْلُعَ الشَّمْسُ شَفَقًا مِنَ السَّاعَةِ إِلَّا الْجِنَّ وَالْإِنْسَ».\n«Набий соллаллоҳу алайҳи васаллам: «Қуёш чиққан куннинг энг яхшиси жума кунидир. Одам шу куни яратилди. У шу куни жаннатга киритилди. У шу куни жаннатдан чиқарилди. Қиёмат куни ҳам фақатгина жума куни қоим бўлур», – дедилар».\n«Унда унинг тавбаси қабул қилинди. Унда у вафот қилди. Унда қиёмат қоим бўлур. Жума куни ҳамма жониворлар тонг отгандан то қуёш чиққунча (қиёмат) соатини қўрқинч ила кутиб турурлар. Фақат жин ва инс бундан мустасно», – дейилган.\nИмом Ироқий раҳматуллоҳи алайҳ айтадилар: «Кунларнинг энг яхшиси деганда, жума – ҳафта кунларининг энг яхшисидир. Аммо Арафа куни тўғрисида келган ҳадисларда Арафа – йил кунларининг яхшисидир, – дейилган».\nБошқа олимлар жума кунини йилнинг барча кунлари ичида энг яхшиси, деб ҳам айтган эканлар.\nБу ҳадис Одам алайҳиссалом жаннатда яратилмаганига, балки жаннатдан ташқарида яратилиб, кейин унга киргизилганига далолат қилади.\nУламолар айтадилар: «Рамазон ойида қадр кечаси яширилгани каби, жума кунида дуо ижобат бўладиган вақт ҳам яширилгандир».\n10.1K views 04:44\n«Азвожи мутоҳҳарот» жумласи луғатда «покдомон, покиза завжалар» деган маънони билдиради. Бу истилоҳ асосан Расулуллоҳ соллаллоҳу алайҳи васалламнинг пок завжалари (хотинлари), яъни мўминлар оналарига нисбатан ишлатилади. Расули акрамнинг олтмиш уч йиллик умрларида никоҳларига олган завжалари ўн бир нафар бўлган\n7.8K views 06:15\nМавзу: «МАВЛИДУН НАБИЙ МУБОРАК!» 23.10.2020 й.\nYoutube орқали жонли\nСен бунинг учун яратилмагансан!\n8.8K views 11:05\n8.0K views 12:01\n3.7K views 05:18\n#янгилик #туҳфа #ас_сийра_ан_набавиййа\nМавлид ойига навбатдаги туҳфа! Икки жилдлик «Ас-сийра ан-набавиййа» китоби нашр қилинди!\nҚўлингиздаги асар ҳижрий иккинчи аср ўрталарида ёзилган бўлиб, сийрат йўналишидаги энг қадимий ва бирламчи асарлардан ҳисобланади. Асар сийрат бобидаги деярли барча маҳҳур китобларга манба бўлиб хизмат қилган ва дунёнинг кўплаб тилларига ўгирилган.\n«Ас-Сийра ан-набавиййа» асари ўзбек тилига илк бор 2010 йили тўлиқ илмий-изоҳли таржима қилиниб, беш минг нусхада чоп этилган эди. Таржима илмий жамоатчилик ва китобхонлар томонидан катта қизиқиш билан қарши олинди.\nМазкур таржима 2012 йили Саудия Арабистони подшоҳи, икки муқаддас масжид ҳодими Абдуллоҳ ибн Абдулазиз Оли Сауднинг таржималар бўйича халқаро мукофоти совриндори бўлди. Ушбу китоб ана шу таржиманинг мухтасар шаклидир.\nНархи: 155 000 сўм\n👉Онлайн буюртма бериш\n65 views 07:20


ЖАСУР УМИРОВ ОСМОНГА ҚАРАБ КУЙЛАШИ, КЎП МАЪМУР АЛМАШТИРИШИ ВА КУЗДА УЙЛАНАЁТГАНИ ҲАҚИДА(ЭКСКЛЮЗИВ) - 22 Августа 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 05.12.2019, 22:43\nГлавная » 2017 » Август » 22 » ЖАСУР УМИРОВ ОСМОНГА ҚАРАБ КУЙЛАШИ, КЎП МАЪМУР АЛМАШТИРИШИ ВА КУЗДА УЙЛАНАЁТГАНИ ҲАҚИДА(ЭКСКЛЮЗИВ)\nЖАСУР УМИРОВ ОСМОНГА ҚАРАБ КУЙЛАШИ, КЎП МАЪМУР АЛМАШТИРИШИ ВА КУЗДА УЙЛАНАЁТГАНИ ҲАҚИДА(ЭКСКЛЮЗИВ)\nЖасур Умировни бироз қўрс ва димоғдор дейишади. Аммо кўнглини топа олсангиз, ундан яхшигина суҳбатдош чиқиши мумкин.Ўз қарашлари, дунёси ва ҳақиқати бор хонанда "Даракчи" газетаси учун интервью берди.\n— Жасур, суҳбатимизни сиз ҳақингиздаги сўнгги гап-сўзларга аниқлик киритишдан бошласак...\n— Мен ҳақимда яна қандай гап эшитдингизлар (кулади)?\n—Айтишларича, тўй яқин экан...\n— Тўғрисини айтинг, қандай қилиб ҳамма нарсадан бохабар бўлиб юрасиз-а? Сизлардан ҳеч нарсани сир сақлаб бўлмайди-я (кулади). Нима бўлганда ҳам қойил, бу хабарни ҳатто яқинларимизга ҳам айтмагандик. Фақат оилавий келишиб, онам совчиликка юрганлари рост.\n— Демак, тахминларимиз рост экан-да...\n— Очиғини айтсам, икки-уч йилдан буён уйланиш ҳақида жиддий бош қотириб юргандим. Аммо, тўғриси ўзимга маъқул келадиган қиз тополмаяпман. Лекин онам менга берган муддат тугай деяпти, инжиқлик қилмасдан тезроқ қарор қабул қилишим керак. Яъни шу йилнинг кузида уйланаман.\n— Тўй ойлари аниқ экан, демак, қиз ҳам топилган, нега яширяпсиз?\n— Бу ҳақида тўлиқ гапирмаётганимга биргина сабаб — ўзимиз ҳам аниқ хулосага келганимиз йўқ. Совчиликка бордик, қизни кўрдик, ҳозир у томоннинг жавобини кутяпмиз.\n— Жасур Умиров урф-одатларимизга хос, совчилар орқали умр йўлдош танлар экан-да?\n— Ҳақиқий муҳаббат тўйдан кейин бўлади, деб бежизга айтишмаган-ку. Бироқ шундай бўлса ҳам биринчи ўринда ўзимнинг кўнглимга қулоқ тутаман. Онам менга кўрсатган қиз, албатта ўзимга ҳам ёқиши шарт. Агар юрагим жиз этса, бўлди. Масала ҳал! Мен танлаган қиз хоҳ чиройли, хоҳ хунук бўлсин, биринчи ўринда ўзимга ёқиши керак. Ҳаётда, ташқи кўриниш биринчи ўринда эмас, деб биламан.\n— Ижодингиз ҳақида ҳам гаплашсак. Сўнгги икки-уч йилдан буён тақдим этаётган концерт дастурларингиз танқидларга учраяпти...\n— Одамларнинг фикрлари ўзимга ҳам етиб келди. Лекин мен ҳам ҳар бир ижодкор каби доим яхши ишлашга ҳаракат қиламан.\n— Сиз ҳақингизда "Концертга тайёргарликсиз чиқади” деган гаплар кўп бўлди. Шуларни инобатга олсак, балки, ўзингизда масъулият камайгандир...\n— Бир йил олдинги концертимга, ҳақиқатдан ҳам кам репетиция қилгандим. Сабаби, ўшанда вилоятлардаги учрашув ва хизматларга чалғиб, тайёргарликка вақтим етмаган. Ва бундан ўзим ҳам жуда афсусланганман. Томошабинлар олдида уялиб қолгандим, ўшанда. Аммо бу йилги дастурда барча камчиликларни бартараф этиш ҳаракатидаман. Режамизга кўра, ноябрь ойида концерт бераман.\n— Сўнгги вақтларда ёрдамчи ва маъмурларни кўп ўзгартиряпсиз...\n— Минг афсус, "администратор” деганлари содиқ бўлмас экан. Ишни бошида ўзини яхши кўрсатиб, қўлига пул тушса, бошқа одамга айланиб қолишади. Ёки менга фақат шундайлари учраяптими, билмадим. Хуллас, ижодимни бошлаганимдан бери бешта маъмур алмаштирдим, чоғи.\n— Бугун кўпгина ҳамкасбларингиз, акаси, укаси билан ҳамкорлик қилади. Нега сиз акангиз билан ишламайсиз?\nБу таклифни акамга жуда кўп марта айтганман. Аммо у мен билан ишлашни истамайди. "Кўча-куйда сени ортингдан турли гап-сўзларни эшитсам, ўзимни тутиб туролмайман. Сен билан ишласам, уларга яна бир қадам яқин бўлиб қоламан. Кейин эса муаммо кўпаяди” дейди доим.\n— Қўшиқларингиз енгил мавзуларда бўлса ҳам ёшлар орасида тез оммалашади. Бунинг сири нимада деб ўйлайсиз?\n— Биласизми, қўшиқларимда мураккаб мавзуларни эмас, айни вақтда халқ орасида юрган гап-сўзларни куйлашга ҳаракат қиламан. Балки шунинг учун ҳам ёшларга ёқаётгандир... Бундан ташқари замонавий мусиқадан ҳадеб жиддийлик ахтаравериш ҳам тўғри эмас. Ҳаётда шундоқ ҳам муаммолар кўп. Биз эса қўшиқларимиз билан уларни чалғитиб, одамларга яхши кайфият беришимиз керак.\n— Ижодингиз давомида умуман дуэт қўшиқ куйламагансиз. Нега?\nБиров билан ҳамкорликда ишлашни ёқтирмайман. Балки йиллар ўтиб мени "Ўзбек шоу-бизнесида бир марта ҳам дуэт куйламаган хонанда” деб тилга олишар. Чунки келажакда ҳам ҳеч ким билан дуэт куйлаш ниятим йўқ. (кулади).\n— Йиллар ўтгандан кейин ҳам ўзингизни шу соҳада кўра оляпсизми?\n— Албатта, ҳатто ҳозирги йўналишда куйлашимни ҳам биламан. Фақат қўшиқларим ёшимга мос, жиддий, мавзуларда бўлади.\n— Бугун аксарият ҳамкасбларингиз санъатдаги фаолиятидан ташқари қўшимча даромад манбаини ҳам йўлга қўйган. Сизни улар қаторига қўшишимиз мумкинми?\n— Шу кунгача санъатдан бошқа бирор соҳада ўзимни тасаввур этиб кўрмаганман. Аммо келажакда қўшимча иш очиш ниятим йўқ эмас. Келажакда кичикроқ продюсерлик маркази очиб, ёш хонандаларни қўллаб-қувватлаш ниятим бор.\n— ТВ, радио ёки газеталарга интервьюга чақиришганда биринчи бўлиб хаёлингиздан нималар ўтади?\n— Ўзим мухлис бўлиб санъаткорларнинг интервьюларини мароқ билан ўқиган пайтларимни эслайман. "10-15 йил аввал, мен ҳам уйда санъаткорларнинг суҳбатларини ўқиб, ҳавас қилардим. Бугун эса ўзим улар каби бўлдим, орзуларим ушалди” деган ўйлар ўтади. Шунинг учун ҳам имкониятим ва вақтим бўлса, албатта журналистлар билан учрашаман.\n— Ўша пайтда ҳамкасбларингиздан кимнинг интервьюси ёдингизда қолган?\n— Жаҳонгир Отажоновнинг гапларини ҳали-ҳалигача эслайман. Ўшанда "Консерваторияда мендан яхши куйлайдиган талаба йўқ” деб мақтанган эди. Ўзига бўлган ишончнинг кучлилиги мени қойил қолдирган.\n— Ҳар бир инсонда бирор-бир нарсадан уялиш ҳисси бўлади. Яъни, комплекс. Ўзингизда шу ҳолатни кузатганмисиз?\n— Тўй ва хизматларга кириб келишга жуда уяламан. Ҳамманинг эътибори менда эканини сезсам, ўзимни қўйишга жой тополмай қоламан. Шунинг учун тўй, концерт ва тадбирларда, кўпинча осмонга қараб қўшиқ куйлайман (кулади)\n— Фикрларингизни ҳар доим ҳам тўлиқ баён эта олмаслигингизни сезганман...\n— Тўғри, бу одатим ҳам йўқ эмас. Бунга айтаётган гапимни ҳамма ҳам мен истагандек тушунмаслигини сезиб турганим сабаб бўлса керак.\n— Ўйлаганларингизни тўғри ва борича етказиб бериш учун сўз бойлиги керак, бунинг учун эса кўпроқ китоб ўқиш лозим. Бу ҳақида ҳеч ўйлаб кўрмаганмисиз?\n— Тан олиб айтаман китоб кам ўқиман. Ва бу менинг энг катта камчилигим. Лекин секин-секин бу нарсани бартараф этишга ҳаракат қиляпман.\n— Ижтимоий тармоқда сизни эътиборингизни тортган воқеалар ҳақида гаплашсак...\n— Сўнгги вақтларда бир нарса диққатимни тортди. Бугун одамлар интернетга, қайсидир санъаткорнинг ҳаётини билиш учун эмас, сиёсий ва ижтимоий ҳаётимиздаги ўзгариш ва янгиликларни билишга кирадиган бўлишган. Кўпчилик ёшларга яратиб берилаётган имкониятлардан бехабар қолмайлик деган мақсадда киришяпти. Шахсан ўзимни 23 яшар йигитнинг вазир ўринбосари этиб тайинлангани эътиборимни тортди. Чунки Алишер Саъдуллаевнинг Халқ таълими вазирининг ўринбосари этиб тайинлангани Президентимизнинг биз ёшларга бўлган ишончини билдирди. Ҳар биримиз уларнинг ишончларини оқлашимиз шарт!\nБундан ташқари, бир неча ой олдин ўқитувчисининг устидан калака қилиб кулаётган талаба қизнинг видеосини кўриб жуда жаҳлим чиқди. Ёшгина қиз отаси тенги инсонга гапираётган гаплари ақлга сиғмайди. Ўқитувчи кўз нурини, асабларини сарфлаб ўқувчиларга дарс берса-ю, уни видеодаги каби ўқувчилар ҳурматсиз қилса... Бу нима деган гап?! Тўғри, ўзим ҳам ёш бўлганман, вақтида шўхлик қилиб ўқитувчиларнинг жаҳлини чиқарганман. Аммо ҳеч қачон уларнинг устидан кулган эмасман. "Устоз отангдек улуғ” деб бекорга айтишмайди-ку.\nОта-оналар ҳам болалар назоратини кўздан қочирмаслиги керак. Ўсмир ёшлар эса меҳнатдан қочмаса, энг аввало ота-онасини ўзига дўст деб билса, назаримда ҳеч қачон тўғри йўлдан адашмайди...\n— Янги қўшиғимиз тайёр. "Аваз” деб номланган қўшиқни бир йўла клипи билан мухлислар эътиборига ҳавола этмоқчиман. Клипмейкер Наримон Султонхўжаев билан комедия жанрда видеоролик ишладик.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 578 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


Молия вазирлиги ҳисоботига кўра, Ўзбекистон давлат бюджети умумий тушумлар, солиқлар ва божлар асосида тўлдирилмоқда.\nЎзбекистон Молия вазирлиги ҳисоботига кўра 2020 йилнинг январ-март ойида давлат бюджети\nУмумий тушум, 28,5 трлн. сўм, Солиқлар, 23,8 трлн. сўм, Божхона тўловлари, 3.5 трлн. сўм ва бошқа солиқлар эвазига тўлдирилган.\nШунингдек, Ўзбекистонда расмий тўланадиган ойлик маошлар миқдори 2019 йилнинг феврал ойига нисбатан 37%га ошган. 2019 йилнинг феврал ойида Республика меҳнатга ҳақ тўлаш фонди 5857 млрд. сўмни ташкил қилган бўлса, 2020 йил февралида ушбу кўрсатгич 8041 млрд. сўмни ташкил қилган.\nХусусан, 2-4 млн. сўм маош олувчилар миқдори 18% дан 21% гача ошган, 4 -5,5 млн. сўм маош олувчилар миқдори 3,5 %дан 4,7 %гача ошган. 1 млн. сўмгача маош олувчилар миқдори эса 47% дан 41% гача камайган.\nДавлат бюджети ва маошлар ошиши ҳақида инфографикамизда батафсил томоша қилинг.


Шавкат Мирзиёев Тошкент металлургия заводи очилишида иштирок этади — Review.uz\nКорхонада йилига 500 минг тонна рух ва полимер қопламали металл листлар ишлаб чиқарилади.\nПрезидент пойтахтнинг Янгиҳаёт туманида барпо этилган Тошкент металлургия заводининг очилиш маросимида иштирок этади.\nТаъкидланишича, корхонада йилига 500 минг тонна рух ва полимер қопламали металл листлар ишлаб чиқарилади. Олдин бу каби маҳсулотлар асосан четдан олиб келинган. Шунингдек, йилига 90 млн долларлик маҳсулот экспорт қилиниши режалаштирилган.\nМажмуада 700 га яқин киши иш билан таъминланади. Лекин турдош тармоқлар билан бирга 5 мингта янги иш ўрни яратилади. Завод қурилиши 2017 йилда бошланган эди. Уни бунёд этишга 420 млн доллар сарфланган.


“Қамчиқ”да “Спарк” автомобили сув ўтказувчи иншоотга тушиб кетди — Sof.uz\nЖАҲОН 243,464,854 220,599,145 4,948,662\n“Қамчиқ”да “Спарк” автомобили сув ўтказувчи иншоотга тушиб кетди\n13.10 17:58 116 Ўзбекистон\nЖорий йилнинг 12 октябр куни соат 18:30 ларда “Қамчиқ” довонининг 240 км. да “Тошкент-Водий” йўналишида ҳаракатланган “Спарк” русумли автомобил ҳайдовчиси бошқарувни йўқотиб, йўл тагидан сув ўтказувчи иншоотга тушиб кетган. Бу ҳақда Фавқулотда вазиятлар вазирлиги хабар берди.\nХабарда айтилишича, зудлик билан воқеа жойига “Қамчиқ” Махсус қидирув, ёнғин-қутқарув бошқармасининг қутқарувчилари, Йўл-патрул хизмати ва Тез тиббий ёрдам ходимлари етиб келишган.\nҚутқарувчилар томонидан махсус асбоб-анжомлар ёрдамида автомашинада бўлган ҳайдовчи ва бир нафар йўловчи чиқариб олиниб, тез тиббий ёрдам ходимларига топширилган. Шундан сўнг махсус автокран ёрдамида сув ўтказувчи иншоотдан автомашина чиқариб олинган. Бу вақтда ЙПХ ходимлари йўл ҳаракати хавфсизлигини таъминлаганлар. Қутқарувчиларнинг тезкорлик билан амалга оширган ҳаракатлари натижасида икки инсон ҳаёти сақлаб қолинган.\nҲозирда шифокорлар томонидан енгил тан жароҳати олган иккала фуқарога ҳам уйга жавоб берилган.\nКеча, 21:26 1927\n19.10 22:43 679\n20.10 18:56 614\nБугун, 11:57 419\n19:10 81 Ўзбекистон\nБугун, 18:16 20 Ўзбекистон\nБугун, 18:13 22 Ўзбекистон\nБугун, 18:09 71 Ўзбекистон\nБугун, 15:15 29 Ўзбекистон\nБугун, 15:13 192 Ўзбекистон


19:28 / 27.06.2020 1883 pdf Ўқиш режими + -\nНамознинг динимиздаги энг улуғ ибодат эканини яхши биламиз. Аммо сайтлардан бирида унинг инсон саломатлигига ҳам фойдаси борлигини ўқиганимдан сўнг шу саволга қизиқиб қолдим. Биз ўқиётган намознинг соғлигимизга қандай фойдалари бўлиши мумкин?\nНамознинг Исломда иймондан кейинги фарз, энг улуғ ибодат эканини ҳар бир мусулмон яхши билади. Намоз руҳ озуқаси, қалб жароҳатининг шифоси, нафснинг жиловидир. Намоз иймоннинг аломати, қабрни нурлантирувчи зиё, охиратда дўзахдан пана этувчи, бандани ёмонлик ва гуноҳдан қайтарувчи энг яхши даводир. Намоз бир инсоннинг мусулмон эканига ишоратдир, қиёматда бандалар энг аввал намоздан сўраладилар. Умар ибн Хаттоб розияллоҳу анҳунинг: «Аллоҳ намоздадир, Аллоҳ намоздадир. Ким намозни қолдирса, унга Исломда улуш йўқ. Ким намозни қазо қилишдан сақланса, Аллоҳ уни ҳам сақлайди. Ким намозни зое қилса, Аллоҳ уни ҳам зое қилади», деган сўзлари бор.\nМусулмон киши намозни Аллоҳ таолонинг амри бўлгани учун ўқийди. Шу билан бирга намознинг ҳикмат ва фойдалари ҳам бисёр. Роббимизнинг ҳар бир амрида эса бениҳоят ҳикмат ва фойдалар, ҳар бир тақиқида эса кўплаб зарару зиёнлар бор. Ушбу фойда ва зарарларнинг аксарият қисми бугунги кунда тиббиёт мутахассислари томонидан тасдиқланиб келмоқда.\nИслом дини саломатликка энг юксак аҳамият берган диндир. Шу боис бўлса керак, динимиз ибодатларнинг энг устуни бўлмиш намозни умримизнинг сўнгига қадар ўқишимизни буюрган. Намоз ўқиган одам бу гўзал ибодатнинг саломатликка оид манфаатларига ҳам албатта эришади. Намознинг инсон саломатлигига келтирадиган фойдаларидан баъзиларини санаб ўтайлик:\n1. Намозда бажариладиган ҳаракатлар енгил, осон бўлгани сабабли юракка зўр келмайди (толиқтирмайди) ва куннинг маълум бир вақтларида бажарилгани учун инсонни доимо тетик тутади;\nДаставвал рукуъда тананинг тенг ярмигача эгилган бош мияга қон келиши жонланади. Шу ҳолатда бироз турган киши саждадан аввал ростланиб олади. Бу бош мияни қон билан таъминловчи томирларни кейинги кучли қон оқимига тайёрлайди. Энди намозхон эгилиб, тиззаларига чўккалаб, сўнг бошини саждага қўяди. Натижада қон босими баланд кишилар учун ортиқча зўриқиш ҳосил бўлмайди. Сажда ҳолатида бош мияга катта миқдорда қон оқиб кела бошлайди. Шу ҳолатда бироз тургач, инсон дарров туриб кетмай, аввал бироз ўтириб олади. Бундай ҳолатда бирдан туриб кетиш қон босими паст бўлган одам учун нохуш ҳолатларга олиб келиши мумкин. Энди намозхон иккинчи марта саждага бош қўяди. Бош мияни қон билан таъминловчи томирлар иккинчи марта тўлиқ қувват билан ишлайди. Шундан кейингина намозхон ўрнидан туриб, қад ростлайди. Мана шу ҳаракатлар натижасида пайдар-пай катта миқдордаги қонни узатиб турган томирлар эгилувчан, таранг бўлади. Бундай «машқ»ларни йиллар давомида ҳар куни, муайян вақтларда бажариб турган томирлар чиниқиб, эластик ҳолатга келади, ичида тиқинлар ҳосил бўлмайди.\nШу ерда «Намоз ўқийдиган одамларда ҳам қон босими, айниқса, бош чаноғининг ички босими учраб туради-ку», деган ҳақли савол туғилиши табиий. Албатта, ҳар қандай дардни Аллоҳ таолонинг Ўзи беради. Бироқ бундай дардлар ёшлигидан намоз ўқиб келаётган, саждада узоқроқ қоладиган намозхонларда нисбатан камроқ учраши ўз-ўзидан маълум. Бунинг устига, таҳорат пайтида бўйинга масҳ тортилганда ҳам бўйин мушакларида қон юриши тезлашади, намоз сўнгидаги икки томонга салом бериш пайтида эса бўйин томирлари умуртқа поғонасининг бўртиқлари томонидан бироз «уқалаб» турилади.\nНамознинг қон айланиш тизимига кўрсатадиган ижобий таъсирларидан яна бири ташаҳҳуд ўқилаётган ҳолатда кузатилади. Ҳозирги замон тиббиётининг аниқлашича, ташаҳҳуд ҳолатида ўтирган ҳолда сон артерияларининг бироз сиқилиб, кейин бўшатилиши натижасида ички органлар, биринчи навбатда юрак ва мия қон билан қўшимча таъминланар экан. Маълум бўлишича, оддий ҳолатда организмдаги қон ташувчи капиллярларнинг (майда қон томирлари) 30 фоизигина очиқ турар, сон артерияси бир сиқиб, қўйиб юборилганда эса бу кўрсаткич икки баравар ортар экан. Демак, шу ҳолатдан сўнг ички аъзоларга икки марта кўпроқ қон етказиб берилар экан;\n3. Намоз ўқийдиган кишининг боши мунтазам эгилиб‑кўтарилиб туриши сабабли унинг кўзларида қон айланиши яхшиланади. Шунинг учун кўзнинг ички босими ошмайди, шоҳпарда (кўз мугузи) доим мўътадил намланиб туради. Бу эса катаракта касаллигининг олдини олувчи муҳим омилдир;\n4. Намоздаги изометрик ҳаракатлар ошқозондаги озуқанинг яхшилаб аралашишига ва унинг яхши ҳазм бўлишига ёрдам беради, сафронинг (ўт суюқлигининг) ўт пуфагида тўпланиб қолмай, бир меъёрда ажралиб чиқишига, ошқозон ости безининг равон ишлашига имкон бериб, қабзиятнинг олдини олади. Намоздаги кундалик мунтазам ҳаракатлар натижасида буйрак, пешоб йўллари, қовуқ ва тўғри ичакнинг доимий чайқалиши, ҳолатининг ўзгариб туриши натижасида бўшанишнинг бир меъёрда бўлишини таъминланади ва бу омил аъзоларда тош ҳосил бўлишининг олди олади.\n5. Суткасига камида беш маҳал бажариладиган ритмик тана ҳаракатлари бўғимлар, мушаклар ва томирларни жонлантириб, артроз (артрит), остеохондроз каби касалликларнинг, хусусан, бўғимларда туз тўпланишининг олдини олади, жисмоний меҳнат билан шуғулланмайдиган одамларда томирларда тиқин пайдо бўлишига тўсқинлик қилади;\n6. Организмнинг саломатлиги тана тозалигига боғлиқ. Намоз учун шарт бўлган таҳорат ва ғусл покликнинг айни ўзидир. Бинобарин, намоз ҳам моддий, ҳам маънавий покликдир. Баданни ҳам, руҳни ҳам покламай туриб намоз ўқиб бўлмайди. Натижада намознинг барча шартларини адо этган киши руҳан пок, жисман тетик бўлади;\n7. Профилактик тиббиётда жисмоний ҳаракатларни куннинг муайян пайтида бажариш, овқатланиш, уйқу ва дам олишни ҳам аниқ режим асосида йўлга қўйиш ўта муҳимдир. Намоз вақтлари организмда қон айланиши ва нафас олишни жонлантириш учун энг қулай ва мақбул пайтлардир;\n8. Намоз уйқуни тартибга солишнинг энг мукаммал низомидир. Мутахассислар ўтказган тадқиқотларнинг натижасига кўра, намоз ёрдамида танада тўпланиб қоладиган статик электр заряддан ҳам халос бўлиш мумкин экан. Танамиздаги бундай заряд саждада ерга ёки таҳорат пайтида сувга ёхуд таяммумда тупроққа текканимизда ерга узатилар экан. Намоздан сўнг тетиклашиб, ўзимизни бардам сезишимизнинг сабаби қисман мана шу ҳикматга ҳам боғлиқ экан. Намознинг бундай манфаатларидан тўлиқ фойдаланиш учун уни вақтида адо этиш билан бирга покликка, тўғри ва меъёрда овқатланишга, парҳезга, ейдиган озуқамизнинг покиза ва ҳалол бўлишига ҳам ғоятда эътиборли бўлишимиз лозим.\n«Мўминнинг меърожи» китобидан.\n«Ҳилол» журналининг 5(14)cонидан.\nМиркодир 10:40 / 01.07.2020\nАлхамдулиллах давомли фойда олдим.\nIskandar 09:52 / 29.06.2020\nНамозда бõлган манфат жуда ҳам кöп, фақат Аллоҳ розилиги учун адо этилса Аллоҳ öзи барча мухтож бöлган томонларини õзи бартараф қилиб бу ибодатда бардавом қилиб қояди, чунки намоз адо қилиш бу бизга берилган дунёдаги катта бахту саодат ва Аллоҳни розилигига эришиш учун улкан имконият валлоҳи, аммо намозни зарар деб õйлаган киши зарарда қолур ва бу бахту саодатдан қуруқ қолур\n13:30 / 27.06.2020 1935\n08:30 / 28.06.2020 1770\n2907 19:12 / 10.10.2018\n449 15:05 / 07.11.2020\nМен .Вақтни тартибга солиш, деган иборани хато деб биламан. Чунки вақт ўзи тартибли 60 сония ndash 1 минут, 60 минут ndash бир соат, 24 соат ndash бир кун ва ҳоказо. Баъзилар давоми...\n1199 15:00 / 25.11.2020


Қозоғистонда бир қатор ижтимоий тармоқлар очилмаяпти – Газета.uz\nФото: Vlast.kz нашри видеосидан лавҳа\nҚозоғистонда бир қатор ижтимоий тармоқлар очилмаяпти\n«Газета.uz» манбалари ва Қозоғистондаги ОАВлар мамлакатда бир қатор ижтимоий тармоқлар очилмаётганини маълум қилди. Айрим ҳудудларда эса норозилик намойишлари давом этмоқда. Президент Қасим-Жомарт Тоқаев намойишчилардан «бузғунчи шахсларнинг чақириқларига эргашмасликни» сўради ва ижтимоий-иқтисодий характердаги талабларни кўриб чиқишга ваъда берди.\nLotinchada На русском языке 5 январ 2022, 00:12 Жаҳон\nҚозоғистонда сешанба куни кечқурун Telegram, WhatsApp va Signal интернет-мессенжерлари очилмай қолди, деб хабар берди мамлакат ОАВлари. «Газета.uz»нинг Қозоғистондаги манбалари ушбу маълумотни тасдиқлашди.\n2 январдан бери қўшни давлатда намойишлар бўлиб ўтмоқда. У Қозоғистоннинг Мангистау вилояти Жанаозен шаҳрида автомобиль эгалари суюлтирилган газ нархи икки бараварга (60 тенгедан 120 тенгега) кўтарилганидан норози бўлиб, оммавий митингга чиқиши билан бошланган эди. Шундан кейин, намойишлар Актау вилояти марказида ҳам бўлиб ўтди, сўнгра Қозоғистоннинг бошқа ҳудудларига, жумладан пойтахт Нур-Султон шаҳрига ва собиқ пойтахт Олмаотага ҳам тарқала бошлади.\nАввалроқ, президент Қасим-Жомарт Тоқаев муаммога «ўзаро мақбул ечим» топиш мақсадида Ақтауда ҳукумат комиссияси иш бошлаганини айтди, улар фаоллар билан мулоқот ўтказди. Сешанба куни Мангистау вилоятида «Казмунайгаз» «Казмунагаз» миллий компаниясининг ижтимоий масъулияти доирасида суюлтирилган газ нархи 50 тенгегача арзонлаштирилгани хабар берилганди.\nМитингларда янграган ёқилғи нархини туширишга чақириқлар аста-секин турмуш даражасини кўтариш талаблари билан алмашди, деб ёзмоқда Vlast.kz.\nХабар эълон қилинган вақтга кўра, намойишлар ҳали ҳам давом этмоқда. Олмаотада намойишчиларнинг ҳибсга олинаётгани ва мобиль интернет узиб қўйилгани ҳақида маълум қилинмоқда.\nСешанба куни кечқурун президент Қасим-Жомарт Тоқаев Twitter орқали намойишчиларга «жамият барқарорлиги ва бирлигига раҳна солишдан манфаатдор бўлган бузғунчи шахсларнинг чақириқларига эргашмасликни» сўраб, мурожаат қилди.\n«Ижтимоий-иқтисодий характердаги талаблар алоҳида, жумладан, эртага пойтахтда бўлиб ўтадиган йиғилишда кўриб чиқилади», — деб ёзди у.


Чеченистонда баҳорги ҳарбий хизматга чақириқ ўтказиб юборилади\n00:24 / 12.04.2016\nЧеченистонда жорий йилда 1 апрелдан бошланган баҳорги ҳарбий хизматга чақириқ бўлмайди, деб хабар бермоқда ТАСС ахборот агентлиги.\n"Бу йил хизматга ҳеч ким юборилмайди, чунки йигитларимизнинг мослашуви кетмоқда, ахир чеченлар деярли чорак аср армияда бўлмаганлар", деб айтди Чеченистон ҳарбий комиссари Ахмед Жайрханов.\nЧеченистонлик аскарларнинг муддатли ҳарбий чақириғи 2014 йилда, 22 йилда биринчи марта ўтганди. Ўшанда 500 чечен ҳарбий хизматга чақиртирилган. Маълум қилинишича, айни вақтда чеченистонлик янги аскарлар армияда қандай хизмат ўтаётганлари таҳлил қилинмоқда.\n"Қўшинлар қисмлари қўмондонларидан ҳарбий комиссар номига 181 нафар ҳарбийга миннатдорчилик мактублари келди, 100 га яқин аскар кичик командир унвонини олди", деб айтди Жайрханов.\nТаъкидланишича, Чеченистонда чақириқ ёшидагилар умумий сони 86 мингга яқинни ташкил қилади. Агар янги чақирилганлар мослашуви муваффақиятли ўтса, армияга жўнатиш давом этади ва тизимли равишда амалга оширилади.\nАввалроқ Чеченистоннинг Борзой Шатой туманида жойлашган ҳарбий хизматга чақириқ қисмида рус ва чечен миллатидаги ҳарбий хизматчилар ўртасида чиққан оммавий муштлашув видеоси чоп этилганди.


Каванининг кейинги манзили аниқ, «Челси» яна бир трансферни ҳал қилган. Сўнгги трансфер янгиликлари » Футбол янгиликлари 2021\nGoal24.uz » Transfer » Каванининг кейинги манзили аниқ, «Челси» яна бир трансферни ҳал қилган. Сўнгги трансфер янгиликлари\nГоал24.уз куннинг асосий трансфер янгиликларини тақдим этади.\n«ПСЖ»ни эркин агент сифатида тарк этган Эдисон Кавани фаолиятини «Бенфика»да давом эттирадиган бўлди. Келишувга кўра, 33 ёшли уругвайлик ҳужумчи Португалияда йилига 9 миллион евро маош олади. Аввалроқ Каванининг «Нюкасл»га ўтиши мумкинлиги ҳақида хабарлар кўпайганди, аммо инглиз клуби саудияликларга сотилмагач, «Бенфика» «отни қамчилади». Трансфер шу кунларда расман эълон қилинади. (Манба: О Глобо)\n«Кристал Пелас» Жерар Делафеуни қўлга киритмоқчи. Вилфрид Заани бу ёзда сотишни кўзда тутаётган «бургутлар» унга ўринбосар қидиришмоқда ва аввалига «Уотфорд»нинг бошқа бир вингери Исмоил Саррга эътибор қаратишганди. Аммо сенегаллик футболчига «Ливерпул» жиддий қизиқаётгани маълум бўлгач, асосий эътибор Делофеу вариантига қаратилди. Хабарларда айтилишича, «Кристал Пелас» испаниялик 26 ёшли футболчини ижара асосида таркибига қўшиб олмоқчи. (Манба: Эвенинг Стандард)\nКатта эҳтимол билан «Уотфорд»нинг ҳужумкор яримҳимоячиси Роберто Перейра шу ёзда «Удинезе»га қайтади. Ҳар икки клубнинг эгаси Потссолар оиласи ҳисобланади, демак ушбу трансфернинг амалга ошиши текинга ва ҳеч қандай қийинчиликсиз амалга ошади. Сўнгги мавсумда 29 ёшли аргентиналик футболчи АПЛнинг 28 ўйинида майдонга тушиб, 3 гол урган. (Манба: Туттоспорт)\n«Эвертон» «Атлетико» вингери Тома Лемарга қизиқиш билдиряпти. Аввалроқ Анчелотти жамоасини «Реал»даги собиқ шогирди Хамес Родригес билан кучайтирмоқчи эди, лекин колумбиялик футболчи «Атлетико»га ўтишни истаяпти. Демак, «матрасчилар» Лемарни арзонроқ нархга сотиб юборишга рози бўлишлари мумкин. Симеоне жамоаси учун жуда катта нарх ҳисобланган 80 миллион еврога Мадридга келган Лемарнинг ишлари юришмаяпти. Айниқса, сўнгги мавсумда 24 ёшли футболчи 22 ўйинда майдонга тушиб, бирорта ҳам гол ура олмади. (Манба: Ле10 Спорт)\n«Монако» «Шалке»нинг марказий яримҳимоячиси Уестон Маккенни билан музокаралар олиб боряпти. АҚШ терма жамоаси футболчиси яқинда клубига бошқа жамоага ўтмоқчи эканини маълум қилганди. Ўтган мавсумда 21 ёшли футболчи Бундеслигада 28 ўйинда майдонга тушиб, 3 гол урган. (Манба: ЛъÉқуипе)\nБошқа бир француз жамоаси «Лион» эса «Партизан» билан ёш вингер Филип Ставанович борасида келишувга эришиш ниятида. Лионликлар сербиялик 17 ёшли бўлажак юлдуз учун 15 миллион евродан воз кечишга тайёр. Стеванович ўтган мавсумда 25 ўйинда майдонга тушди, 7 гол уриб, уч марта шерикларига голли узатмани амалга оширди. (Манба: Моззарт Спорт)\n«Саутҳемптон»нинг марказий яримҳимоячиси Пер-Эмил Ҳайберг эртага «Тоттенҳем»да тиббий кўрикдан ўтади ва жамоанинг янги трансфери сифатида расман эълон қилинади. 25 ёшли норвегиялик футболчи учун лондонликлар 15 миллион фунт тўлайди. (Манба: Скй Спортс)\n«Арсенал» ҳужумчиси Александр Ляказеттга «Атлетико» харидор бўлмоқда. Яқин кунларда «тўпчилар» Пер-Эмерик Обамеянг билан янги шартнома имзолаши кутиляпти ва бу амалга ошса, Ляказеттнинг кетиш эҳтимоли ошади. Маълум қилинишича, «Атлетико» францийалик 29 ёшли ҳужумчи учун 30 миллион евро бермоқчи. Ҳужумчи ўтган мавсумда 30 ўйинда қатнашди ва 10 гол уриб, 6та ассистни амалга оширди. (Манба: Даилй Стар)\n«Ювентус» ҳужумчиси Криштиану Роналду шу ёздаёқ жамоасини алмаштириши мумкин. Португалиялик юлдуз жамоасининг Чемпионлар Лигасидаги муваффақияцизлигидан хафа ва Туринни тарк этмоқчи. Манбаларнинг ёзишича, парижликлар 35 ёшли футболчи билан алоқага чиқишган ва унинг агенти Жорже Мендеш билан гаплашишган. Тўғри, бу ҳолатлар «Ювентус»га Андреа Пирло тайинланишидан аввалроқ рўй берган бўлиши ва Роналду фикрини ўзгартириши ҳам мумкин. Ўтган мавсумда Роналду барча мусобақаларда 46 ўйинда майдонга тушиб, 37 гол урди. Лекин, унинг «Лион» дарвозасига амалга оширган дубли кейинги босқичга чиқиш учун етарли бўлмади. (Манба: Фоотмарcато)\n«Бенфика» биратўла икки бразилиялик футболчи билан таркибини тўлдириб олди. Биринчиси «Боавишта»дан келган дарвозабон Элтон Лейте бўлса, иккинчиси «Флуминенсе»нинг ўнг қанот ҳимоячиси Жилберто. Ҳар икки футболчи билан шартнома беш йилга мўлжалланган. (Манба: клуб сайти)\n«ПСЖ» «Реал»нинг иқтидорли вингери Винисиус Жуниорга қизиқиш билдирмоқда. Бразилиялик футболчи майдонга тушган ўйинларда фойдали ҳаракат қилаётган бўлса-да, унга берилаётган вақтдан норози. Айнан у тўп сурадиган позицияда Эден Азар ҳам борлиги Зиданнинг қўлини боғлаётган бўлиши мумкин. Икки йил олдин «Фламенго»дан 45 миллион еврога сотиб олинган 20 ёшли футболчи якунланган мавсумда 29 ўйинда қатнашди ва 3 гол уриб, 2 марта шерикларига голли узатма амалга оширди. (Манба: Марса)\n«Валядолид» ҳужумчиси Маркос Андрега «Эспанол» ва «Сент Этен» даъвогарлик қилишмоқда. Испанлар дастлабки таклифларни рад қилишди, аммо трансфер борасида музокараларни давом эттиришга тайёрликларини маълум қилишди. Бразилиялик 23 ёшли футболчи ўтган мавсумни Сегундада, «Мирандес» таркибида ўтказиб, 38 ўйинда 12 гол урганди. (Манба: Диарио АС)\n«Баер» яримҳимоячиси Кай Ҳавертс «Челси» билан шартнома шартларини келишиб олди. Агар лондонликлар «Баер» билан келишувга эришишса, 21 ёшли футболчи 5 йиллик шартномага имзо чекади. Унинг трансфер суммаси 80 миллион евро атрофида баҳоланмоқда.\nШунга яқин ҳолатда бўлган яна бир Бундеслига қаҳрамони Жейдон Санчонинг эса иши ҳеч юриб кетмаяпти. «Боруссия» 20 ёшли футболчи учун 100 миллион фунт талаб қилган ва агар 10 август, яъни клуб ўз йиғинларини бошлагунча трансфер амалга ошмаса, Санчо сотилмаслигини айтган. «Манчестер Юнайтед» эса, Санчо билан барча масалани келишиб қўйган ҳолда, трансфер суммасини пасайтирмоқчи. Немис нашрларига кўра, футболчи якунда сотилмай, кайфияти тушиб кетиши мумкинлигининг ҳам олди олинган ва мабодо трансфер амалга ошмаса, «Боруссия» унинг маоши миқдорини сезиларли даражада ошириб, янги шартнома таклиф қилади. (Манба: Билд)\n«Челси «Манчестер Сити» ҳимоячиси Жон Стоунзни сотиб олиш учун музокараларга тайёр. Лондонликлар 26 ёшли ҳимоячи учун 20 миллион фунт тўламоқчи. Англиялик ҳимоячи сўнгги пайтларда асосий таркибда кўринмаяпти, у ўтган мавсумда атиги 16 учрашувда майдонга туширилди, холос. Қизиғи, бир пайтлар айнан «Челси» футболчи учун харидор бўлган, аммо Стоунз «Эвертон»дан «Манчестер Сити»га ўтишни афзал кўрганди. (Манба: Даилй Маил)\n«Тоттенҳем» «Арсенал»нинг ўнг қанот ҳимоячиси Энсли Мейтленд-Найлзни сотиб олмоқчи. Моурино ушбу футболчини «Милан»га кетиши мумкин бўлган Серж Орега ўринбосар сифатида кўрмоқда. Ўтган мавсумда 22 ёшли футболчи 20 ўйинда майдонга тушиб, 2 ассист муаллифи бўлган. (Манба: Стар он Сундай)\n«Бёрнли» ҳужумчиси Крис Вуднинг агенти футболчини «Лацио»га таклиф қилди. Маълум қилинишича, римликлар ушбу ҳужумчини Чиро Иммобилега ўринбосар сифатида сотиб олмоқчи. 28 ёшли янги зеландиялик ҳужумчи ўтган мавсумда 32 ўйинда майдонга тушди ва 14 гол уришга муваффақ бўлди. (Манба: Cорриере делло Спорт)\nШу ойнинг охирида «Челси»даги шартномаси якунига етадиган Педро «Рома» либосини кийиши мумкин. Бу ҳақида испаниялик футболчи ижтимоий тармоқлардаги аккаунтида «билдирди». Ўтган мавсумда 11 ўйинда майдонга тушиб, 1 гол урган 33 ёшли футболчи римликлар сафига эркин агент сифатида бориб қўшилади. (Манба: Футбол Италиа).\n«Парма» «Генгам»нинг марказий ҳимоячиси Феликс Эбоа-Эбоага қизиқиш билдирмоқда. Камерунлик 23 ёшли футболчи «ПСЖ» тарбияланувчиси ҳисобланади ва ўтган мавсумда Францийа чемпионатининг қуйи дивизионида 13 ўйинда майдонга тушган. (Манба: Гет Френч Футбол Неwс)\nБир қатор яримҳимоячиларини йўқотиш арафасида турган «Валенсия» «Монако» вингери Кейта Балдега эътиборини қаратди. «Кўршапалаклар» 25 ёшли футболчини кейинроқ сотиб олиш шарти билан бир йиллик ижарага олмоқчи. Сенегаллик футболчи уч йил олдин «Лацио»дан 30 миллион еврога сотиб олинганди. Ўтган мавсумда у 21 ўйинда майдонга тушиб, 4 гол урди ва яна 4 голга ассисентлик қилди. (Манба: Фоот Мерcато)\n«Брайтон» ҳимоячиси Бен Уайт «Ливерпул»нинг қизиқишлари доирасига тушиб қолди. Уайт ўтган мавсумни Чемпионшипда, «Лидс» таркибида ўтказди ва 46 ўйинда майдонга тушиб, 1 гол ва 2 узатмани амалга оширди. Маълумки, мерсисайдликлар «Зенит»га ўтиб кетган хорватиялик ҳимоячи Деян Ловренга ўринбосар қидирмоқда. (Манба: Ливерпоол Эчо)\nКуман "Реал" билан бўладиган дуел ҳақида гапирди\nБарселона: Реал Мадрид билан Cлассиcо учун тарикибини эълон қилди.\n"Реал Мадрид" "Лейпциг" ҳимоячиси учун курашга киришди\n"Милан" "Порту" ярим ҳимоячиси билан музокаралар олиб бормоқда\n"Ювентус" "Реал" ярим ҳимоячисини ўз сафига қўшиб олмоқчи\n"Барселона" ва "Реал Мадрид" трансфер бозорида эл-класико ўтказишади\n"Бавария" "Наполи" ҳужумчиси учун 100 миллион тўлашга тайёр\nРивалдо "Лидс" ярим ҳимоячисига "Ливерпул" га ўтишни маслаҳат беради\nВан де Бекга Ла Лиганинг топ -клублари қизиқиш билдирмоқда.\nМанба: Алексис Санчес Премер-лигага қайтиши мумкин\n"Порту" ярим ҳимоячиси учун "Челси", "Бавария" ва "Реал" кураш олиб боради\nМанба: Конте "Манчестер Юнайтед" да ишлашга қизиқмоқда\nАПЛ "Челси" "Норвич"га жавобсиз 7 та гол урди.\nВИДЕО Замонавий футболдаги энг зўр қанот футболчилари ТОП-10! @ ГОАЛ24\nВИДЕО ТОП 10 энг бой футбол эгалари! Улар футбол сотиб олишди! @ ГОАЛ24\nВан де Бек қишда "Манчестер Юнайтед" ни тарк этиши мумкин, аммо "Аякс" га ўтмайди


Телеканалларда реклама жойлаштиришга ажратилган вақт кўпайтирилади - Bugun.uz\nТелеканалларда реклама жойлаштиришга ажратилган вақт кўпайтирилади\n17:05 | 24-12-2021\nТелерадио ташкилотлари учун реклама жойлаштиришга ажратилган вақт ҳар бир соатига амалдаги 10 фоиздан 20 фоизга узайтирилиши кутилмоқда. Амалдаги тартиб билан телерадио ташкилотлар эфир учун соатига 6 дақиқадан реклама бераётган бўлса, энди бу вақт яна бир бараварга кўпаяди, деб хабар бермоқда «Bugun.uz» мухбири.\nМаълумот учун 2018 йилнинг биринчи ярмида миллий телеканалларда рекламанинг бир дақиқаси нархи ўртача 2 миллион сўмни ташкил қилган.\nБундан ташқари, қонун лойиҳасида ташқи рекламани жойлаштиришга оид талабларни белгиловчи 4 та моддадан иборат алоҳида боб киритиган.\nТаъкидланишича, ноаниқликларга олиб келган «ахлоқсиз реклама», «уйғунлаштирилган реклама», «хомийлик рекламаси» каби айрим тушунчаларга аниқлик киритилмоқда ва янги тушунчалар қўшилмоқда. Шунингдек, рағбатлантирувчи акцияларни ташкил этиш ва ўтказишга ҳамда уларнинг рекламасига доир аниқ тартиб ўрнатилмоқда. Электрон савдода маҳсулот рекламаси, интернетда тарқатиладиган рекламани тартибга солувчи янги талаблар киритилмоқда.\nРеклама тўғрисидаги қонун ҳужжатларини бузганлик учун юридик шахсларга нисбатан суд тартибида қўлланиладиган молиявий санкциялар ўрнатилмоқда.\nҚонун лойиҳаси Ўзбекистон ҳудудида рекламани ишлаб чиқариш, тарқатиш, жойлаштириш ва фойдаланиш билан боғлиқ муносабатларни тартибга солиш ва маҳсулот рекламасида унинг хусусияти, тайёрланиш усули, истеъмол хусусиятларига кўра ҳаридорларни чалғитадиган ёлғон ёки ноаниқ маълумотларни реклама воситасида тарқатилишининг олдини олишга қаратилган.\nМаълумот учун, 2021 йилнинг март ойи ҳолатига кўра, Самарқандда 900 дан ортиқ ташқи реклама воситалари қонун талабларига жавоб бермаслиги аниқланган. 2021 йил 1 апрелдан йил охиригача ташқи реклама баннерларини ўрнатиш ва ўзгартиришга таъқиқ қўйилган. Бундан мақсад ташқи рекламаларни хатловдан ўтказиб, электрон реестрини шакллантиришдан иборат. Аммо бу ҳолат кўплаб тадбиркорлар томонидан норозиликка сабаб бўлган. Шундан сўнг Истеъмолчилар ҳуқуқларини ҳимоя қилиш агентлиги томонидан 1300 дан ортиқ дарахтларга реклама ўрнатиш ҳолати аниқланган. 2020 йил 20 февралдаги «Реклама тўғрисида»ги қонунга кўра, дарахтларга реклама жойлаштириш тақиқланади.


Экопартия Ўзбекистон президенти сайловидаги ўз номзодини эълон қилди - 04.08.2021, Sputnik Ўзбекистон\nТОШКЕНТ, 4 авг — Sputnik. Ўзбекистон Экологик партияси Ўзбекистон президенти сайловида қатнашиш учун ўз номзодини эълон қилди. 04.08.2021, Sputnik Ўзбекистон\nТОШКЕНТ, 4 авг — Sputnik. Ўзбекистон Экологик партияси Ўзбекистон президенти сайловида қатнашиш учун ўз номзодини эълон қилди.Номзод партия Марказий Кенгашининг навбатдан ташқари пленумида маъқулланган. Маъқулланган номзодни съезд муҳокамасига киритиш бўйича қарор қабул қилинди.Нарзулло Обломуродов февраль ойида Ўзбекистон Экологик партияси Марказий кенгаши Ижроия қўмитаси раиси этиб сайланган эди. У бунга қадар Ўзбекистон экология ва атроф-муҳитни муҳофаза қилиш давлат қўмитаси раиси биринчи ўринбосари сифатида фаолият юритган.Эслатиб ўтамиз, Ўзбекистонда мамлакат президентлиги учун сайлов кампаниясига 23 июль куни расман старт берилди. Сайлов 24 октябрь куни бўлиб ўтиши белгиланган.\nўзбекистонда президент сайловлари-2021, ўзбекистон экологик партияси, нарзулло обломуродов\n13:19 04.08.2021 (янгиланди: 13:35 04.08.2021)\nТОШКЕНТ, 4 авг — Sputnik. Ўзбекистон Экологик партияси Ўзбекистон президенти сайловида қатнашиш учун ўз номзодини эълон қилди.\nНомзод партия Марказий Кенгашининг навбатдан ташқари пленумида маъқулланган. Маъқулланган номзодни съезд муҳокамасига киритиш бўйича қарор қабул қилинди.\n“Ўзбекистон Экологик партиясидан Ўзбекистон Республикаси Президентлигига номзод этиб партия Марказий Кенгаши Ижроия қўмитаси раиси Обломуродов Нарзулло Наимович номзоди маъқулланди”, - дейилган хабарда.\nНарзулло Обломуродов февраль ойида Ўзбекистон Экологик партияси Марказий кенгаши Ижроия қўмитаси раиси этиб сайланган эди. У бунга қадар Ўзбекистон экология ва атроф-муҳитни муҳофаза қилиш давлат қўмитаси раиси биринчи ўринбосари сифатида фаолият юритган.\nЭслатиб ўтамиз, Ўзбекистонда мамлакат президентлиги учун сайлов кампаниясига 23 июль куни расман старт берилди. Сайлов 24 октябрь куни бўлиб ўтиши белгиланган.


ЗИЁДА ҚОБИЛОВА МАРҲУМ ОТАСИ ҲАҚИДАГИ ЎЙЛАРИ БИЛАН БЎЛИШДИ... - 4 Января 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2018 » Январь » 4 » ЗИЁДА ҚОБИЛОВА МАРҲУМ ОТАСИ ҲАҚИДАГИ ЎЙЛАРИ БИЛАН БЎЛИШДИ...\nУ 11 март куни иккинчи бор оналик бахтига муяссар бўлган бўлса, орадан кўп ўтмай — 29-июнь куни эса отаси Рустам Қобилов туйқусдан вафот этди. Ҳар бир фарзандга сингари, хонанда учун ҳам бундай жудолик жуда оғир. Айни кунларда ижодини фаол тазрда давом эттираётганига қарамай Зиёданинг кўнглидан нималар кечаётгани фақат ўзига аён. Бугун эса у дилидаги гапларини биз билан бўлишишга қарор қилди.\nЗиёда Қобилова: — Илгари кимнингдир ота ё онаси қазо қилганини эшитиб қолсам, ичимдан зил кетардиму, аммо чуқур англаб етмасдим. Бу савдо бошимга келгач биляпманки, жуда оғир кечаркан. Отамнинг вафотидан кейин хизматларга чиқолмай қолдим. Ҳеч нима татимади. Ўша кунлари Самарқандда хизматимиз бор экан, мезбонлар бизнинг вақтимизга мўлжаллаб тўй кунини белгилашганди. Маъмурим қўнғироқ қилиб, боролмаслигимизни айтди. Шунда тўй эгалари Тошкентга келиб, онамга учрашишибди «Бормасалар бўлмайди, илтимос кўндириб беринг» дея. Онам менга қўнғироқ қилиб, «Қизим, аза уч кун. Ўзингни қўлга ол, отанг сенга халқ хизматида бўл демабмидилар, унутдингми?» деганларидан сўнг кўз ёш тўкдиму, ўзимни қўлга олишим кераклигини англадим. Волидамнинг шу сўзларидан сўнг Самарқандга жўнаб кетдик. Онамнинг «Лафз қилдингми, одамларнинг ихлосини қайтарма, ишингни давом эттир» деган сўзларидан ўзимда куч олаяпман. Ёнимга келиб таъзия билдираётганлар кўп. Самарқандга борганимизда бир воқеа бўлди, «Отажоним» таронасини айтиб беринг деб қолишди. «Ҳозир бунинг иложи йўқ, тўғри тушининг» десам ҳам кўнишмади, хуллас куйладим (овози титраб). Қўшиқни бошладим, бир маҳал тўйхона ўртасига дадамнинг расмларини келтиришди, ишонасизми, тамом бўлдим... Бир тарафдан эътиборлари, ҳамдарликларидан қувонсам, иккинчи тарафдан кўнглим алланечук бўлаверади (йиғлаб юборди). Ҳали ўзимга келганимча йўқ. Назаримда отам тирикдай. Уйга борсам, ҳовлида турган машинани кўриб, ҳозир отам чиқиб келадигандек туюлади. Аммо у киши энди йўқ,.. Яхшиямки, оилада саккиз фарзандмиз, етти қиз, бир ўғил. Опа–сингил, укам, бир–биримизга тиргак бўляпмиз. Бунақа пайтларда фарзандларнинг кўп бўлгани яхши экан, бир-бирингизга суянаркансиз. Фарзанд кўрганимда дадам кунига уч-тўрт маҳал хабар олиб кетардилар. «Овора бўлиб келаверманг» дея хижолат тортардим. Менимча, ҳеч кимнинг отаси бундай қилмаса керак.\nОтам ҳақида қанча гапирсам ҳам оз. Бизларни ҳеч кимдан кам қилмай вояга етказдилар. Биз қизларни ҳаммадан қизғанардилар. «Эдилар» дея сўзлашнинг ўзи оғир, рости ҳали ҳам кўниколмаяпман. Ҳаёт пайтлари отам кўп яхшилик қилардилар. Ҳатто, етти ёт бегона одамнинг илтимосини ерда қолдирмай, даволаниши керак бўлса даволатиб, пулдан сиқилиб қолганларга бозор–ўчарини қилиб берардилар. Қўни–қўшниларнинг уйидаги тўй ёки маракада отам ҳамиша хизматда бўлганлар. Бирор маротаба ҳам оғринганларини кўрмаганман. Ўғилларим отам сингари қалби пок инсон бўлишларини ният қиламан...\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 891 | Добавил: Sherlaruz.CoM | Рейтинг: 0.0/0


21:10 / 06.06.2019 2865 pdf Ўқиш режими + -\n«Ҳидоя» ҳанафий фиқҳи фуруъидаги машҳур китоб бўлиб, Бурҳонуддин Али ибн Абу Бакр Абдужалол Маржоний розияллоҳу анҳу (ҳижрий 511–593 йиллар) томонидан тасниф қилинган.\nБу китобнинг муаллифи Бурҳонуддин Марғиноний Мовароуннаҳрнинг таниқли фақиҳларидан биридир.\nАллома Фарғона вилоятининг Риштон қишлоғида таваллуд топди. Бухорои шариф мадрасасида таҳсили илм қилди. У Ислом фиқҳи асосларига доир бир неча илмий асарлар муаллифидир.\nУлар орасида машҳурроғи «Бидоятул мубтадий» ҳисобланади. Олим кейинчалик бу китобига «Кифоятул мунтаҳий» номли саккиз жилддан иборат шарҳ ёзди. Унинг қаламига мансуб «Ҳидоя» ҳам мухтасар шарҳдир. Бу шарҳ Мовароуннаҳр, Ҳиндистон ва Туркия минтақаларида кенг тарқалган. «Ҳидоя» кўплаб Шарқ мамлакатларида фиқҳ бўйича асосий қўлланма саналади. Мазкур асар форс, инглиз ва рус тилларига таржима қилинган. Ўзбек тилига таржима қилинмоқда.\n«Мунтаҳо», «Наҳрул мазҳаб», «Ал-тажнис вал мазид», «Мухторатул нозил», «Китобул фароиз» каби китоблар Ислом дунёсида мўътабар уламолар тарафидан тан олинган машҳур асарлар бўлиб, улар ҳам улуғ аллома Бурҳонуддин Марғиноний раҳматуллоҳи алайҳи қаламига мансубдир.\n«Ҳидоя» ҳанафий фиқҳнинг энг муҳим китобларидан бири бўлиб, мислсиз шуҳрат қозонгандир. Бу китобни баъзилар «Бидоятул мубтадий»нинг шарҳи десалар, бошқалар уни «Мухтасари Қудурий»нинг шарҳи дейдилар. Масалани чуқурроқ ўрганиб чиқилганда «Бидоятул мубтадий» имом Марғинонийнинг фуруъул фиқҳдаги мухтасар асари бўлиб, у киши уни имом Муҳаммаднинг «Ал-жомиъ ас-сағийр» ва Қудурийнинг мухтасари асосида тайёрлагани маълум бўлади. Бинобарин, аввалги икки гап ҳам тўғри, деган киши хато қилмайди.\nИмом Бурҳонуддин Марғиноний раҳматуллоҳи алайҳи ўзининг «Бидоятул мубтадий» китобини икки марта шарҳ қилган. Биринчи шарҳни «Кифоятул мунтаҳий» деб номлаган ва ёзиб битиргандан сўнг, чўзилиб кетганини, кўпчиликка малол келишини эътиборга олиб, қисқароқ шарҳ қилган ва унга «Ҳидоя» номини қўйган.\nИмом Бурҳонуддин Марғиноний раҳматуллоҳи алайҳи «Ҳидоя»да кўпинча аввал икки имом – Абу Юсуф ва Муҳаммаднинг гапларини ва далилларини келтириб, сўнгра Имоми Аъзам раҳматуллоҳи алайҳининг гаплари ва далилларини ёзган. Агар «Ҳидоя»да «китобда айтганки» дейилса, Қудурий қасд қилинган бўлади.\nШайх Акмалуддиннинг айтишларича: «Ҳидоя»нинг соҳиби бу китобни ўн уч йил давомида тасниф қилган ва ўша муддатда доимо рўза тутиб юрган. Шу билан бирга, рўзадорлигини бировга билдирмасликка ҳаракат қилган. У кишининг зуҳди ва тақвоси туфайли китоби ҳаммага мақбул бўлган.\nИмом Бурҳонуддин Марғиноний раҳматуллоҳи алайҳи «Ҳидоя»да кўпинча ҳар бир фиқҳий ҳукмнинг далили ва таълили – ҳикматини ёки қайси фиқҳий қоидага биноан чиқарилганини айтиб кетган. Албатта, бу китобнинг қийматини оширган. Шу билан бирга, танқидчилар имом Бурҳонуддин Марғиноний раҳматуллоҳи алайҳи «Ҳидоя»да келтирган ҳадис ва асарларнинг манбаси ва ровийси келтирилмаганини нуқсон сифатида зикр қилганлар.\nБу таънага қарши иш олиб борган ҳанафий уламолардан имом Зайлаъий «Ҳидоя»да келтирилган ҳар бир ривоятнинг манбаси ва ровийсини топиб, «Насбурроя тахрийжи аҳодиси Ҳидоя» деган китоб тасниф қилган. Бу китоб ҳам «Ҳидоя» каби шуҳрат топган.\n«Ҳидоя» ҳанафий фиқҳидаги энг машҳур китобга айланган десак, муболаға қилмаган бўламиз. Уламолар ушбу китобга алоҳида эътибор берганлар ва бериб келмоқдалар. Ҳозирда баъзи юртларда, жумладан, Ироқда «Ҳидоя»ни ёд олмаган одам фақиҳ ҳисобланмайди.\nКатта уламолар «Ҳидоя»ни турли йўллар ила тадқиқ қилганлар. «Ҳидоя»га жуда ҳам кўп шарҳлар ёзилган. Ҳожи Халифа «Кашфуз-зунун»да бу шарҳларнинг ўзига етиб келганларини беш саҳифага яқин ҳажмда санаб ўтган.\nБадруддин Айнийнинг «Ҳидоя»га ёзган «Биноя» номли шарҳини таҳқиқ қилиб, чоп этишни йўлга қўйган замондош олим Амийн Солиҳ Шаъбон китобнинг қирқ иккита шарҳи рўйхатини келтирган.\n«Ҳидоя» бугунги кунда ҳам барча толиби илмлар томонидан ихлос билан ўрганилмоқда.\n16:00 / 06.06.2019 1430\n13:30 / 07.06.2019 2505\n4845 12:30 / 10.04.2019\n2582 14:05 / 20.02.2020


Элдор Шомуродов Осиёнинг энг қимматбаҳо футболчилари рейтингида 3 поғона юқорилади\nГерманиянинг Transfermarkt портали бугун, 15 октябрь куни Осиённиг энг қимматбаҳо ўйинчилари янги рейтингини эълон қилди.\nУнга кўра, Ўзбекистон миллий жамоаси ҳамда «Рома» клуби ҳужумчиси Элдор Шомуродов рейтингда ўсишга эришган. Сўнгги икки йил давомида Ўзбекистоннинг энг қимматбаҳо футболчиси бўлиб турган 26 ёшли форварднинг трансфер қиймати 7 миллион евродан 14 миллион еврога кўтарилган.\nБу ўсиш Осиёнинг энг қимматбаҳо футболчилари рейтингига ҳам таъсир қилган. Бунгача 7 миллион евро нарх билан 9-ўринда бўлган Шомуродов трансфер баҳоси икки баравар ошгач, 6-ўринга кўтарилиб олди.\nЯнги рейтингда ҳам қитъамизнинг энг қимматбаҳо ўйинчиси сифатида «Тоттенҳэм» ҳужумчиси Сон Ҳён Мин кўрсатилган. Жанубий Корея миллий жамоаси сардори 85 миллион еврога баҳоланган. «Зенит» клуби ва Эрон миллий жамоаси форварди Сардор Озмун 25 миллион евро нарх билан ҳамон 2-ўринда бўлса, «Айнтрахт» ҳамда Япония миллий жамоаси ҳужумкор яримҳимоячиси Даичи Камада ҳам шунча нарх билан учликдан жой олган.\nШомуродовдан олдинги икки ўриндан эса «Арсенал»нинг япониялик ҳимоячиси Такеҳиро Томиясу (20 млн евро) ва «Порту»нинг эронлик ҳужумчиси Меҳди Тореми (16 млн евро) қайд этилган.\nЭлдордан кейинги 7-ўринда эса 12 миллион евро трансфер қиймати билан «Ливерпуль»нинг япониялик футболчиси Такуми Минамино бормоқда.\nҚитъанинг топ-10 энг қимматбаҳо ўйинчилари сафига Ҳе-Чан Хван (Вулверҳэмптон, Ж.Корея, 11 млн евро), Ватару Эндо (Штутгарт, Япония, 10 млн евро) ва Такефусу Кубо (Мальорка, Япония, 10 млн евро) жой олган.\nЭслатиб ўтамиз, Шомуродов ёзги трансфер ойнасида «Женоа»дан 17 миллион евро трансфер пули эвазига «Рома» сафига қўшилган эди. Элдор А Серияда 6 ўйинда майдонга тушиб, 2та ассистга муаллифлик қилди.


Журнал "Экономический Вестник Узбекистана" » (O´zbek) Солиқ тўловларини кечиктириш ким учун ва қандай расмийлаштирилади?\nГлавная | Новости | (O´zbek) Солиқ тўловларини кечиктириш ким учун ва қандай расмийлаштирилади?\n(O´zbek) Солиқ тўловларини кечиктириш ким учун ва қандай расмийлаштирилади?\nKun.uz пандемия ва иқтисодий инқироз фаслларига оид турли хил соҳа вакиллари билан суҳбатлар ташкил қилмоқда. Кўрсатувнинг навбатдаги меҳмони Ўзбекистон Давлат Солиқ қўмита раиси ўринбосари Фазлиддин Умаров молиявий қийинчиликка дуч келган тадбиркорларга солиқ мажбуриятини турли кўринишда тўлаш имкониятлари ҳақида маълумот берди.\n– Кўпчилик одамлар, айниқса, тадбиркорлар ва хусусий сектор вакилларини пандемия ва ундан кейинги даврда солиқ мажбуриятлари ва солиқни қоплаш масаласи қизиқтиради ва шунга оид бўлган бир нечта саволлар таҳририятга келмоқда. Шулардан биринчиси: пандемия ва карантин чекловлари вақтида ишламай турган ҳолатда тадбиркорлар солиқ мажбуриятини қандай қоплайди?\n– Биринчи навбатда тадбиркорлар сўзига аниқлик киритиб олиш керак. Агар якка тартибдаги тадбиркор бўлса, президентимизнинг 5978-сонли фармони билан фаолиятини тўхтатишга мажбур бўлган якка тартибдаги тадбиркорлардан қатъий белгиланган даромад солиғи ва ижтимоий солиқ олинмаслиги белгиланган. Бундай жараён улар томонидан электрон тарзда хабардор қилиш орқали амалга оширилади. Агар тадбиркорлик субъекти ЯТТ бўлса, www.soliq.uz сайтида электрон имзо билан кирган ҳар бир тадбиркор учун имконият яратилган. Хабардор қилинган ойдан бошлаб қатъий белгиланган даромад солиғи ва ижтимоий солиқ ҳисобланмайди.\nАйтайлик, мана шу ЯТТ буюм бозорида ишлайди. Биламизки, буюм бозори ёпиқ. Лекин, унинг электрон имзоси мана шу бозордаги дўконида қолган. Ўзининг уйи ундан 40-50 км узоқликда жойлашган. Бундай ҳолатларда нима қилиш керак, деган савол туғилади. Бу пайтда, биз шундай тавсияни берар эдикки, ЯТТ карантин очилганидан кейин ҳам хабарномасини, айтайлик, май ойида жўнатса, бундай тадбиркорлик субъектлари солиққа тортилмайди.\n– Фақатгина ЯТТ бўлмасдан, МЧЖ ёки юридик шахс мақомидаги тадбиркорлик субъектлари қандай йўл тутади?\n– Бундай ҳолатларда, юридик шахс сифатида фаолият юритаётган тадбиркорлик субъектларини ҳам қўллаб-қувватлашга қаратилган қатор норма ва меъёрлар белгиланди. Хусусан, бундай корхоналар учун ресурс солиқлари (ер, мулк ва сувдан фойдаланганлик учун солиқ) ва пандемиягача бўлган қарздорликларни ундириш, шунингдек, пеня ҳисоблашни тўхтатиб туриш бўйича норма киритилган.\nЯна ҳам аниқроқ тушунтирадиган бўлсак, тадбиркор солиқ идорасига ариза билан мурожаат қилади, шахсий карточкасига ёзув киритилади ва мана шу корхонамизга мавжуд қарздорликни тўхталишини сўрайди. Бунда маҳаллий кенгашлар ва ҳудудий ҳокимлик вакиллари ўрганган ҳолда амалга ошади.\n– Бундай пайтда тадбиркорларимиздан ҳужжатларини тақдим этишда бюрократик тўсиқлар кўпайиб кетди, ҳудудий кенгашларни қарори кечикиши оқибатида солиқ органлари томонида инкассация қўйилмоқда ва охир-оқибат солиқ тортиш барибир юз беряпти. Бундай ҳолатда нима қилиш керак?\n– Ҳақиқатан ҳам бундай муаммолар бўлмоқда. Бизнинг ўзимизга ҳам шундай мурожаатлар бўляпти. Шунинг учун биз Солиқ кодексига амал қилган ҳолда норматив ҳужжат ишлаб чиқдик. Бунга кўра 25 апрелдан эътиборан, тадбиркорлар мурожаат қилган санадан бошлаб уларга мажбурий ундириш ёки инкассация чораси қўлланилмайди. Лекин, айрим солиқ тўловчиларимиз буни барча солиқ турлари учун деб ўйлашади ва бу фикр нотўғридир. Юқоридаги солиқ имтиёзлари фақатгина ресурс солиғи, даромад, ижтимоий солиқлар учун қўлланилади.\nСуҳбат давомида қўмита раиси ўринбосари Фазлиддин Умаров даромади пасайган, карантиндан сўнг, энди фаолиятини қайта тиклаётган тадбиркорлик субъектлари учун айланма маблағдан солиқ тўлашда тақдим этиладиган имкониятлар ҳақида маълумот берди. Интервьюни Youtube орқали тўлиқ томоша қилишингиз мумкин.


14 июнь Тошкент ҳавоси булутли бўлади\n17:08 / 13.06.2016\nТошкент шаҳри. Республика Гидрометеорология марказининг хабар беришича, 14 июнь куни пойтахтда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Кечаси 23-25, кундузи 39-41 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Кечаси 20-25, кундузи 33-38 даража иссиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Баъзи жойларда шамолнинг тезлиги кучайиб, секундига 15-20 метргача етиши мумкин. Кечаси 23-28, кундузи 37-42 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, айрим жойларда ўзгариб туради, ёғингарчилик бўлмайди. Кечаси 21-26, кундузи 38-43 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, айрим жойларда ўзгариб туради, ёғингарчилик бўлмайди. Кечаси 23-28, кундузи 39-44 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, айрим жойларда ўзгариб туради, ёғингарчилик бўлмайди. Кечаси 21-26, кундузи 37-42 даража иссиқ бўлади.\nРеспубликамизнинг тоғли ҳудудлари. Ҳаво бироз булутли бўлади, айрим жойларда ўзгариб туради, ёғингарчилик бўлмайди. Кечаси 15-20, кундузи 27-32 даража иссиқ бўлади.


Эркин НОРСАФАР: ОТАМНИНГ ЕЛКАСИДАГИ ИЗЛАР (Воқеий ҳикоя) | Fayzbog.uz\nМамлакатимиз эндигина мустақил бўлган йиллар эди. Ҳамма жойда ҳам вазият бирдек, жуда оғир. Катта рўзғор “қўлучи”лаб қолган, бир амаллаб тебратилади. Куз кунлари эди. Пулига яраша ёзги туфлим товони ейилиб, тешилди… Қиш кирди. Ёғингарчилик, изғирин совуқ бошланди. Иш хонамгача 1,5 кмча масофа, пиёда бораман. Уй (ҳовли) дан чиқар — чиқмас туфлимнинг тагидан сув кириб, пайпоғим нам бўлади. Танамни совуқ қамраб олиб, дилдирай бошлайман. Ишхонам туман марказидаги бозор яқинидаги бинода жойлашган. Икки қаватли бинонинг (ўша вақтда “Тадбиркор банк”, бир вақтлар эса касса, мусиқа мактаби бўлган) биринчи қаватида, каттагина залда беш киши ўтирамиз, таги бетон. Иситилмайди. Зах эса деворга бир метрга қадар чиқиб борган. Тушга қадар кўкариб кетаман, совуқдан тишим-тишимга тегмайди, атрофдагиларга билдирмасликка уринаман. Туш вақти уйга шошаман. Оёғим совуқдан шишган, қадам боссам бижирлаб азоб беради. Ўша бир ярим километр масофани босиб ўтиб, уйга келгач, туфлимни печканинг остига қўйиб, ҳўл пайпоқни алмаштириб, лой бўлган оёқни ювиб, ихраганича печкага тутаман. Отам оила аъзолари жам бўлмаса, таомга қўл урмайди. Мен ҳар куни туш вақти музлаган оёқни печкага тоблаб кечикишга, отамни ранжитмаслик учун турли ёлғонлар тўқишга мажбурман. Совуқдан музлаган оёқ исигач жимирлаб, қичишиб бир оғриқ беради, куйган ундан яхшироқ. Хуллас, бир пиёла чойни ичиб, яна ўша туфлида ишга отланаман. Шу билан баъзида кечқурун иш тугагач соат 6 да ёки 8 дан кейин қайтардим. Ёмғирли кунларни амалласа бўлар, аммо қор ёққанда, оёғимни сезмай қолган вақтларим ҳам бўлди. Худди бировникидек, худди наркоз урилгандек. Ишга боргач, икки кўзим имиллаётган соат милларида бўларди.\nҚиш шу зайилда ўтди…\nОдам юрганда пойафзалининг таги орқадан келаётган одамга кўринади. Туфлимнинг товони бутунлай едирилган, ер кўриниб турарди. Одамлардан уялганимдан товонимни олдинга қараб босардим. Бунда оёқни на ортга ва на олдга баралла ташлаб бўлади…\nБир кун отам билан йўлимиз бир тушиб қолди. Отам нимага туфлимдан чилпиллаётган шовқин эшитилаётганини сўради. Сув туфлимнинг ичида эди. Мен, туфлим товонида кичкина тешик борлигини, ўша ерга сув кириб қолиб шилқиллаётганини айтдим. Отам янги туфли олишим лозимлигини айта туриб, тиззамни букиб, букрисифат ғалати юраётганим сабабини сўради, оёғим оғриётганлигини баҳона қилдим. Яна бир неча бора отам билан йўлимиз тўғри келганда, ишим борлигини рўкач қилиб, йўлимни бошқа олишга мажбур бўлдим.\nҚиш тугади. Дам олиш кунлари эди, кутилмаганда отам эшик олдида, кираверишда турган туфлимга кўзи тушиб ҳайратланди. Мен, эски туфлим, уйда ётган экан, ташлаш учун чиқаргандим, деб алдашга мажбур бўлдим.\nОрадан бир неча кун ўтди. Отам билан ҳамкасаба бўлганимиз учун яна йўлимиз бир тушди. Ёмғирли кунлар эди. Туфлим одатдагидек шилқилларди. Отам оёғимга, кейин айбдорона синиқ жилмайиб кўзимга боқди.\n“Бу нигоҳларни ҳеч қачон унута олмасам керак…”\n-Шу туфлида қишни ўтказдингми?\nЁлғонларимга бошқа ўрин қолмаган эди, кўзларимни олиб қочдим.\n-Янгисини олсанг бўларди-ку, шунча азоб шартмиди, болам?\n-Рўзғорни ўйладим. Шундоғ ҳам…\n-Тирикчилик ҳам бир гап бўларди-да…\nОтам оғриниб-оғриниб бош чайқади, елкалари тушди. Чунки ўша елкаларда энди мен юриб борардим…\nerk.uz дан олинди\nтуфлини тагига резина қоқтириб олишга хам пулингиз йуқмиди жаноб